REGOLAMENT TA’ IMPLIMENTAZZJONI TAL-KUMMISSJONI (UE) 2020/870

tal-24 ta’ Ġunju 2020

li jimponi dazju kumpensatorju definittiv u jiġbor b’mod definittiv id-dazju kumpensatorju provviżorju impost fuq l-importazzjonijiet ta’ prodotti tal-fibra tal-ħġieġ bil-filament kontinwu li joriġinaw mill-Eġittu, u li jimponi dazju kumpensatorju definittiv fuq l-importazzjonijiet irreġistrati ta’ prodotti tal-fibra tal-ħġieġ bil-filament kontinwu li joriġinaw mill-Eġittu

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1037 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 15 u l-Artikolu 16(4) tiegħu,

Billi:

1. PROĊEDURA

1.1. Il-bidu

(1) Fis-7 ta’ Ġunju 2019, il-Kummissjoni Ewropea (“il-Kummissjoni”) tat bidu għal investigazzjoni antisussidji fir-rigward tal-importazzjonijiet fl-Unjoni Ewropea (“l-Unjoni”) ta’ prodotti tal-fibra tal-ħġieġ bil-filament kontinwu (“GFR”) li joriġinaw mill-Eġittu fuq il-bażi tal-Artikolu 10 tar-Regolament bażiku.

(2) Il-Kummissjoni ppubblikat Notifika ta’ bidu f’Il-Ġurnal Uffiċjali tal-Unjoni Ewropea (2) (“in-Notifika ta’ bidu”).

(3) Il-Kummissjoni tat bidu għall-investigazzjoni wara lment ippreżentat fl-24 ta’ April 2019 mill-Assoċjazzjoni Ewropea tal-Produtturi tal-Fibra tal-Ħġieġ (“l-ilmentatur” jew “APFE”) f’isem produtturi li jirrappreżentaw 71 % tal-produzzjoni totali tal-Unjoni.

(4) Matul l-investigazzjoni, il-Kummissjoni sabet evidenza addizzjonali ta’ sussidji rilevanti, li ma kinux kompletament inklużi fin-Notifika ta’ bidu. Għalhekk, il-Kummissjoni ddeċidiet, f’konformità mal-Artikolu 10(7) tar-Regolament bażiku, li tinkludi dawn is-sussidji fl-ambitu tal-investigazzjoni attwali u li temenda kif xieraq in-Notifika ta’ bidu.

(5) Fit-12 ta’ Frar 2020, il-Kummissjoni ppubblikat Notifika li temenda n-Notifika ta’ bidu f’Il-Ġurnal Uffiċjali tal-Unjoni Ewropea (3). F’dan ir-rigward żdiedet nota fil-fajl u l-Gvern tal-Eġittu (“GTE”) ġie mistieden għal konsultazzjonijiet dwar dawk is-sussidji addizzjonali.

1.2. Miżuri provviżorji

(6) Fis-7 ta’ Marzu 2020, il-Kummissjoni imponiet dazji kumpensatorji provviżorji fuq l-importazzjonijiet fl-Unjoni ta’ GFR li joriġinaw mill-Eġittu permezz tar-Regolament ta’ Implimentazzjoni tal-Kummissjoni (UE) 2020/379 (4) (“ir-Regolament provviżorju”).

(7) Kif iddikjarat fil-premessa (27) tar-Regolament provviżorju, l-investigazzjoni tas-sussidjar u tad-dannu kopriet il-perjodu mill-1 ta’ April 2018 sal-31 ta’ Marzu 2019 (“il-perjodu ta’ investigazzjoni” jew “PI”) u l-eżami tax-xejriet rilevanti għall-valutazzjoni tad-dannu kopra l-perjodu mill-1 ta’ Jannar 2016 sa tmiem il-perjodu ta’ investigazzjoni (“il-perjodu kkunsidrat”).

1.3. Proċedura sussegwenti

(8) Abbażi tal-pubblikazzjoni ta’ Notifika li temenda n-Notifika ta’ bidu f’Il-Ġurnal Uffiċjali tal-Unjoni Ewropea (ara l-premessa (4) ta’ hawn fuq), il-Kummissjoni bagħtet talba għal informazzjoni lill-GTE u lill-produttur esportatur u lill-Gvern tar-Repubblika tal-Poplu taċ-Ċina (“GTĊ”).

(9) It-talba għal informazzjoni lill-GTE ntbagħtet sabiex tiġi investigata bis-sħiħ il-kooperazzjoni bejn il-GTE u l-GTĊ għall-benefiċċju tal-produttur esportatur. Fid-dawl tal-involviment tal-GTĊ u l-kooperazzjoni mill-qrib mal-GTE fir-rigward tas-sussidjar mogħti lill-GFR li joriġina fl-Eġittu (“il-prodott investigat”), il-Kummissjoni identifikat lill-GTĊ bħala parti interessata għall-investigazzjoni u bagħtet it-talba għal informazzjoni mibgħuta lill-GTE lill-GTĊ bi stedina sabiex jikkoopera fl-investigazzjoni. Madankollu, il-GTĊ qatt ma wieġeb għall-istedina tal-Kummissjoni u ma rreġistrax bħala parti interessata fl-investigazzjoni.

(10) Wara l-pubblikazzjoni tan-Notifika li temenda n-Notifika ta’ bidu u t-talba għal informazzjoni riċevuta mill-GTE, il-GTE l-ewwel innota li huwa ma setax jintalab jipprovdi informazzjoni jew jikkoordina r-rispons tal-entitajiet, governattivi jew privati, li huma barra mill-ġurisdizzjoni tiegħu.

(11) It-tieni, il-GTE innota li l-informazzjoni mitluba mill-Kummissjoni ma kinitx fil-ġurisdizzjoni tiegħu. Skont il-GTE, il-Kummissjoni tefgħet piż mhux raġonevoli fuqu billi talbitu jipprovdi informazzjoni li mhijiex neċessarja għall-investigazzjoni.

(12) It-tielet, il-GTE afferma li l-Kummissjoni fil-fatt kienet qed tinkludi r-Repubblika tal-Poplu taċ-Ċina (“RPĊ” jew “iċ-Ċina”) fil-kamp ta’ applikazzjoni ta’ din l-investigazzjoni mingħajr ma stednitha għal konsultazzjoni qabel il-bidu.

(13) Ir-raba’, il-GTE nnota li r-Regolament bażiku anti-sussidji jistabbilixxi li sussidju jeżisti biss jekk “hemm kontribuzzjoni finanzjarja minn gvern fil-pajjiż tal-oriġini jew tal-esportazzjoni”. Il-GTE nnota li n-Notifika li temenda n-Notifika ta’ bidu kienet tikkonċerna sussidji allegatament mogħtija mill-Gvern tar-RPĊ (“GTĊ”). Konsegwentement, il-Kummissjoni, permezz tan-Notifika li temenda n-Notifika ta’ bidu, kisret ir-Regolament bażiku anti-sussidji billi inkludiet fl-investigazzjoni kontribuzzjonijiet finanzjarji li ma jistgħux jitqiesu bħala sussidji skont id-dritt tal-UE.

(14) Fl-aħħar, il-GTE sostna li t-talba għal informazzjoni kienet fir-realtà l-kwestjonarju inizjali li kellu jintbagħat lill-GTĊ. Għalhekk, billi tat 15-il jum għat-tweġibiet minflok 30 jum, il-Kummissjoni kisret l-Artikolu 12.1.1. tal-Ftehim dwar is-Sussidji u l-Miżuri ta’ Kumpens (“il-Ftehim dwar is-SCM”) u l-Artikolu 11(2) tar-Regolament bażiku.

(15) Il-Kummissjoni ma qablitx mal-fehmiet tal-GTE. Fir-rigward tan-nuqqas ta’ ġurisdizzjoni tal-GTE u l-inklużjoni de facto tal-GTĊ fl-investigazzjoni bħala l-pajjiż tal-esportazzjoni, il-Kummissjoni kkunsidrat li s-sussidji investigati mill-Kummissjoni huma mogħtija fil-qafas ta’ kooperazzjoni bejn il-GTE u l-GTĊ. Għalhekk, is-sussidji setgħu kienu attribwibbli lill-Eġittu bis-saħħa tar-rikonoxximent u l-adozzjoni tal-miżuri tal-GTĊ mill-Eġittu daqs li kieku kienu tiegħu. Is-sejbiet dwar dan il-punt huma żviluppati fit-tul fit-Taqsima 3.2.2 hawn taħt.

(16) Barra minn hekk, il-Kummissjoni nnotat li hija talbet lill-GTE biex jipprovdi l-informazzjoni relatata mal-qafas ġuridiku ġenerali tas-settur bankarju fiċ-Ċina, kif ukoll dwar l-istituzzjonijiet finanzjarji fiċ-Ċina, minħabba li l-GTE huwa l-gvern ikkonċernat minn din l-investigazzjoni u dawn is-sussidji setgħu jiġu attribwiti lilhom kif spjegat fit-Taqsima 3.2.2 hawn taħt. L-informazzjoni mitluba għalhekk kienet meħtieġa biex il-Kummissjoni tistabbilixxi l-eżistenza ta’ sussidju.

(17) Barra minn hekk, il-Kummissjoni tat ukoll opportunità diretta lill-GTĊ biex jirreġistra bħala parti interessata u biex jipprovdi direttament l-informazzjoni mitluba dwar dawn il-kwistjonijiet. Fil-fatt, kif spjegat fil-premessi (96) u (97) hawn taħt, il-GTE flimkien mal-GTĊ stabbilew mekkaniżmu ta’ ġestjoni bi tliet livelli amministrattivi previsti fl-Artikolu 8 tal-Ftehim tal-2016 dwar iż-Żona ta’ Kooperazzjoni Ekonomika u Kummerċjali tal-Kanal tas-Suez fl-Eġittu bejn il-Ministeru tal-Kummerċ tar-RPĊ u l-Awtorità Ġenerali għaż-Żona Ekonomika tal-Kanal tas-Suez. Dan il-mekkaniżmu huwa stabbilit, inter alia, biex jiġu ttrattati l-kwistjonijiet li jistgħu jaffettwaw l-operat taż-Żona ta’ Kooperazzjoni (għalhekk jinkludi l-impożizzjoni ta’ dazji kumpensatorji fuq l-esportazzjonijiet minn dik iż-żona).

(18) Għalhekk, anki jekk xi informazzjoni mitluba lill-GTE ma kinitx fil-pussess tiegħu, il-Kummissjoni kkunsidrat li l-GTE kellu l-mezzi neċessarji kollha biex jikseb l-informazzjoni mitluba mingħand il-GTĊ.

(19) Barra minn hekk, il-Kummissjoni ma qablitx mal-GTE dwar il-kwalifika tat-talba għal informazzjoni. Din it-talba ntbagħtet xhur wara li ntbagħat il-kwestjonarju inizjali intiż għall-GTE. It-talba għal informazzjoni wieġbet għall-ħtieġa tal-Kummissjoni li tiġbor data addizzjonali li kienet saret meħtieġa wara l-evidenza addizzjonali li kienet ġabret matul l-investigazzjoni. F’dan il-kuntest, il-Kummissjoni nnotat li l-GTE kien diġà rċieva l-kwestjonarju inizjali u ngħata 37 jum biex iwieġeb.

(20) Barra minn hekk, il-Kummissjoni nnotat li l-kontenut proprju tat-talba għal informazzjoni kien limitat għal sussidji rilevanti oħra li nstabu matul l-investigazzjoni, u l-livell u l-ammont tat-talba għal informazzjoni bl-ebda mod ma huma komparabbli ma’ dawk ta’ kwestjonarju inizjali. Fl-aħħar nett, il-Kummissjoni nnotat li ż-żmien totali mogħti lill-GTE, wara talba għal estensjoni, biex iwieġeb għal din it-talba addizzjonali għal informazzjoni kien jammonta għal 22 jum, minkejja l-istadju tard ħafna tal-proċediment

(21) Għalhekk, meta jitqabbel l-ammont ta’ żmien allokat lill-GTE biex jirrispondi l-aktar talba estensiva għal informazzjoni fil-kwestjonarju inizjali mal-perjodu mogħti għat-talba għal informazzjoni addizzjonali, il-Kummissjoni kkunsidrat li l-GTE kien ingħata biżżejjed żmien.

(22) Fid-dawl tal-kunsiderazzjonijiet ta’ hawn fuq, dawn l-affermazzjonijiet mill-GTE ġew miċħuda.

(23) Wara d-divulgazzjoni tal-fatti essenzjali u tal-kunsiderazzjonijiet li abbażi tagħhom ġew imposti dazji kumpensatorji provviżorji (“divulgazzjoni provviżorja”), il-GTE u l-produttur esportatur Eġizzjan għamlu sottomissjonijiet bil-miktub li fihom esprimew il-fehmiet tagħhom dwar is-sejbiet provviżorji.

(24) Il-GTE u l-produttur esportatur Eġizzjan ingħataw opportunità li jinstemgħu.

(25) Il-GTE kellu wkoll seduta ta’ smigħ mal-Uffiċjal tas-Smigħ fil-proċedimenti kummerċjali.

(26) Il-Kummissjoni kkunsidrat il-kummenti mressqa mill-partijiet interessati u indirizzathom kif spjegat fid-dettall f’dan ir-Regolament.

(27) Minħabba t-theddida tat-trażmissjoni tal-COVID-19 u l-miżuri konsegwenti meħuda biex tiġi indirizzata t-tifqigħa (5), il-Kummissjoni ma setgħetx tivverifika bis-sħiħ id-data sottomessa mill-produttur esportatur u mill-GTE. Minħabba li din is-sitwazzjoni seħħet fi stadju tard ħafna tal-proċediment u minħabba li ma kinitx għadha possibbli soluzzjoni oħra (bħall-organizzazzjoni ta’ sessjoni biex l-informazzjoni sottomessa tiġi kontroverifikata mill-bogħod ma’ sorsi verifikabbli oħrajn f’konformità man-Notifika tal-COVID-19 maħruġa mill-Kummissjoni), il-Kummissjoni użat b’mod eċċezzjonali l-informazzjoni sottomessa minn dawn il-partijiet għall-kalkolu tas-sussidju, li ġiet ivverifikata abbażi tal-informazzjoni disponibbli kollha.

1.4. Id-divulgazzjoni finali

(28) Il-Kummissjoni għarrfet lill-partijiet interessati kollha dwar il-fatti essenzjali u l-kunsiderazzjonijiet li abbażi tagħhom kellha l-ħsieb li timponi dazju kumpensatorju definittiv fuq l-importazzjonijiet fl-Unjoni ta’ GFR li joriġinaw mill-Eġittu (“divulgazzjoni finali”).

(29) Wara d-divulgazzjoni finali, il-GTE, Jushi Group, l-ilmentaturi u grupp ta’ utenti u distributuri Ewropej tal-GFR għamlu sottomissjonijiet bil-miktub dwar il-fehmiet tagħhom dwar is-sejbiet definittivi.

(30) Dawk il-partijiet li talbu ngħataw l-opportunità li jinstemgħu. Wara d-divulgazzjoni finali, is-servizzi tal-Kummissjoni kellhom seduti ta’ smigħ mal-GTE u ma’ Jushi Group.

(31) Il-Kummissjoni kkunsidrat il-kummenti mressqa mill-partijiet interessati wara d-divulgazzjoni finali u indirizzathom f’dan ir-Regolament.

1.5. Il-perjodu ta’ investigazzjoni u l-perjodu kkunsidrat

(32) Fin-nuqqas ta’ kummenti dwar il-perjodu ta’ investigazzjoni u l-perjodu kkunsidrat, il-premessa (27) tar-Regolament provviżorju ġiet ikkonfermata.

2. PRODOTT IKKONĊERNAT U PRODOTT SIMILI

2.1. Affermazzjonijiet rigward l-ambitu tal-prodott

(33) Fin-nuqqas ta’ kwalunkwe kumment fir-rigward tal-ambitu tal-prodott, il-Kummissjoni kkonfermat il-konklużjonijiet stabbiliti fil-premessi (44) u (48) tar-Regolament provviżorju.

3. SUSSIDJAR

3.1. Is-sussidji u l-programmi ta’ sussidju fl-ambitu tal-investigazzjoni attwali

(34) Fuq il-bażi tal-informazzjoni li tinsab fl-ilment, fin-Notifika ta’ bidu, fin-Notifika li temenda n-Notifika ta’ bidu u t-tweġibiet għall-kwestjonarju tal-Kummissjoni u għat-talba għal informazzjoni addizzjonali, ġie investigat l-allegat sussidjar permezz tas-sussidji li ġejjin mill-GTE: (a) Politika ta’ self preferenzjali, linji ta’ kreditu, finanzjament, assigurazzjoni u garanziji oħrajn. (b) Il-forniment ta’ prodotti u servizzi mill-gvern għal remunerazzjoni anqas minn adegwata (less than adequate remuneration, LTAR) — Il-forniment ta’ enerġija mill-gvern għal remunerazzjoni inqas minn dik adegwata; — Il-forniment ta’ art mill-gvern għal remunerazzjoni anqas minn adegwata. (c) Dħul rinunzjat permezz ta’ programmi ta’ Eżenzjoni u Tnaqqis tat-Taxxi Diretti — Privileġġi tal-EIT għall-Intrapriżi li jinsabu f’Żona Ekonomika Speċjali. (d) Dħul rinunzjat permezz ta’ Programmi tat-Taxxi Indiretti u tat-Tariffi tal-Importazzjoni — Eżenzjonijiet mit-Taxxa fuq il-Valur Miżjud (“VAT”) u rifużjonijiet tad-dazji fuq l-importazzjoni għall-użu ta’ tagħmir importat; — Eżenzjonijiet mill-VAT u mid-dazji fuq l-importazzjoni ta’ materjali ta’ input li jintużaw fi prodotti lesti esportati.

3.2. Iż-Żona tal-Kooperazzjoni Ekonomika u Kummerċjali tas-Suez (“iż-żona SETC”)

(35) L-allegat sussidjar fl-Eġittu jikkonċerna kumpanija fiż-Żona tal-Kooperazzjoni Ekonomika u Kummerċjali tas-Suez bejn iċ-Ċina u l-Eġittu (“iż-żona SETC”). Iż-żona tkopri erja ta’ 7,34 km2, li hija maqsuma f’erja tal-bidu ta’ 1,34 km2 u erja ta’ espansjoni ta’ 6 km2.

(36) Din iż-żona ekonomika speċjali twaqqfet miċ-Ċina u l-Eġittu flimkien, u l-istorja tagħha tmur lura għas-snin disgħin tas-seklu l-ieħor (1990s). F’dak iż-żmien, il-President Eġizzjan ta’ dak iż-żmien żar iż-żoni ekonomiċi speċjali taċ-Ċina u esprima x-xewqa li juża l-esperjenza taċ-Ċina fir-rigward ta’ żoni bħal dawn, sabiex jistabbilixxi struttura simili fl-Eġittu. B’riżultat ta’ dan, fl-1997, il-Prim Ministri taċ-Ċina u tal-Eġittu ffirmaw memorandum ta’ qbil, li fih iż-żewġ pajjiżi “jaqblu li jikkooperaw fl-iżvilupp taż-żona ekonomika ħielsa fit-tramuntana tal-Golf tas-Suez, billi jikkondividu l-esperjenza Ċiniża fl-istabbiliment ta’ żoni ekonomiċi speċjali, jipparteċipaw fl-immodernizzar tal-istudji relatati maż-żona u jħeġġu lis-settur tan-negozju rilevanti fiċ-Ċina biex jipprovdi kontribuzzjonijiet għall-proġetti li kellhom jiġu stabbiliti fiż-żon a” (6).

(37) Wara dan il-ftehim, iċ-Ċina ħatret lil Tianjin Teda Investment Holding Co., Ltd. (“Tianjin TEDA”), intrapriża tal-Istat (SOE) taħt il-Gvern Muniċipali ta’ Tianjin, biex twettaq il-kompitu min-naħa Ċiniża. Tianjin TEDA mbagħad ingħaqdet mal-Amministrazzjoni Eġizzjana tal-Kanal tas-Suez, mal-Bank Nazzjonali tal-Eġittu, u ma’ erba’ intrapriżi oħrajn tal-Istat Eġizzjan biex flimkien joħolqu l-hekk imsejħa Egypt China Joint Venture Company (“ECJV”), sabiex tiġi żviluppata u tinbena ż-żona ekonomika. In-naħa Ċiniża kellha 10 % tal-ishma tal-ECJV, filwaqt li n-naħa Eġizzjana kellha 90 %. Fl-1998, l-art korrispondenti fiż-Żona tal-Majjistral tal-Golf tas-Suez ġiet ittrasferita mill-Governorat tas-Suez lill-ECJV. Madankollu, wara dan it-trasferiment, il-proġett ma għamilx wisq avvanzi għal bosta snin (7).

(38) Fl-2002, iż-żona usa’ ta’ 20 km2, fejn kienet tinsab iż-Żona SETC, iż-Żona Ekonomika tal-Majjistral tal-Golf tas-Suez, ġiet ikklassifikata uffiċjalment bħala żona ekonomika speċjali (“SEZone”) mill-GTE (8). Bħala tali, id-dispożizzjonijiet tal-Liġi Eġizzjana Nru. 83/2002 dwar iż-Żoni Ekonomiċi ta’ Natura Speċjali (“il-Liġi 83/2002”) issa saru applikabbli wkoll għaż-Żona SETC.

(39) Fl-2006, beda jingħata impetu ġdid, meta ċ-Ċina ddeċidiet li tkompli tinkoraġġixxi l-Politika “Go Global” biex il-kumpaniji Ċiniżi jinvestu barra mill-pajjiż. F’dan il-kuntest, il-Ministeru għall-Kummerċ taċ-Ċina (“MOFCOM”) ippropona l-istabbiliment tal-hekk imsejħa “żoni ta’ kummerċ u kooperazzjoni barra mill-pajji ż”, u ż-Żona SETC saret waħda mill-ewwel 18-il żona uffiċjalment approvati (9). Waqt is-Summit ta’ Beijing tal-Forum dwar il-Kooperazzjoni bejn iċ-Ċina u l-Afrika fl-2006, il-President Ċiniż Hu Jintao ħabbar li “fit-tliet snin li ġejjin ser jiġu stabbiliti minn tlieta sa ħames żoni ta’ kooperazzjoni ekonomika u kummerċjali barra mill-pajjiż f’pajjiżi Afrikani.” (10)

(40) Fl-2007, il-MOFCOM organizza sejħa għall-offerti biex jinħatru l-iżviluppaturi għat-tieni lott ta’ żoni ta’ kooperazzjoni kummerċjali u ekonomika barra mill-pajjiż uffiċjalment approvati. Tianjin TEDA rebħet l-offerta għaż-Żona SETC. F’Ottubru 2008, Tianjin TEDA stabbiliet impriża konġunta bil-Fond għall-Iżvilupp bejn iċ-Ċina u l-Afrika biex twaqqaf il-kumpanija China-Africa TEDA Investment Co., Ltd. (“China-Africa TEDA”), bħala l-entità ta’ investiment ewlenija taċ-Ċina fiż-żona ta’ kooperazzjoni. China-Africa TEDA ngħaqdet mal-ECJV biex toħloq kumpanija ġdida, imsejħa Egypt TEDA Investment Co. (“Egypt TEDA”), bl-għan li tmexxi l-iżvilupp taż-Żona SETC fl-Eġittu. Din id-darba, in-naħa Ċiniża kellha 80 % tal-ishma, filwaqt li n-naħa Eġizzjana (irrappreżentata mill-ECJV) kellha 20 %. Wara li l-kumpanija ġiet stabbilita b’mod formali fl-2008, ix-xogħol fiż-żona avvanza malajr. Fis-7 ta’ Novembru 2009, il-Prim Ministri taż-żewġ pajjiżi f’dak iż-żmien inawguraw iż-żona tal-bidu, u elenkaw iż-Żona SETC bħala proġett ta’ kooperazzjoni importanti tal-ekonomija u l-kummerċ bejn iż-żewġ pajjiżi (11). Sal-aħħar tal-2011, l-infrastruttura kollha fiż-żona tal-bidu kienet tlestiet (12).

(41) Fl-2012, wara l-inkwiet ċivili fl-Eġittu, il-President Morsi għamel żjara Statali fiċ-Ċina, li matulha rrefera għaż-Żona bħala proġett ewlieni ta’ kooperazzjoni bilaterali bejn iż-żewġ pajjiżi, u esprima t-tama tiegħu li jkun hemm aktar u aktar intrapriżi Ċiniżi li jinvestu fl-Eġittu permezz taż-żona u permezz ta’ proġetti sussegwenti, u b’hekk jipparteċipaw fil-programm ta’ Rkupru tal-Eġittu (13).

(42) Fl-2013, Egypt TEDA u l-awtoritajiet Eġizzjani ffirmaw kuntratt għall-art tal-erja ta’ espansjoni ta’ 6 km2. Mill-2013, iż-żoni ta’ kooperazzjoni kummerċjali u ekonomika barra mill-pajjiż, bħaż-Żona SETC, ġew ukoll żviluppati aktar taħt il-kappa tal-Inizjattiva “Belt and Road”. B’hekk, il-parks barra mill-pajjiż saru mezz importanti għall-investimenti ta’ kumpaniji Ċiniżi li jfittxu swieq barranin. B’riżultat ta’ dan, speċjalment mill-2013, iż-żona SETC ġiet inkluża kważi fit-testi importanti kollha dwar il-kooperazzjoni bejn iż-żewġ gvernijiet (14).

(43) Fl-2014, l-Eġittu nieda l-“Pjan ta’ Żvilupp tal-Kuritur tal-Kanal tas-Suez”. Fil-kuntest ta’ dan il-Pjan, fl-2015, iż-Żona SE ġiet inkorporata uffiċjalment fiż-Żona Ekonomika usa’ tal-Kanal tas-Suez (“SCZone”), li tinkludi ż-żona kollha madwar il-Kanal tas-Suez ta’ 461 km2. Iż-żona kollha issa hija meqjusa bħala “żona ekonomika ta’ natura speċjali” f’konformità mal-Liġi 83/2002 u l-emendi tagħha (15).

(44) F’Diċembru 2015, il-President Sisi għamel żjara fiċ-Ċina, fejn iddikjara li l-Eġittu aċċetta l-offerta tal-President Xi Jinping li jikkoopera fl-inizjattiva “One Belt, One Road” u li jkompli jiżviluppa proġetti fl-Eġittu. Fil-21 ta’ Jannar 2016, iż-żewġ Presidenti inawguraw uffiċjalment il-proġett ta’ espansjoni taż-żona SETC għall-erja ta’ espansjoni ta’ 6 km2. Matul iż-żjata Statali ta’ Xi Jinping fl-Eġittu, iż-żewġ gvernijiet iffirmaw ukoll il-“Ftehim bejn il-Ministeru tal-Kummerċ tar-Repubblika tal-Poplu taċ-Ċina u l-Awtorità Ġenerali għaż-Żona Ekonomika tal-Kanal tas-Suez tar-Repubblika Għarbija tal-Eġittu dwar iż-Żona ta’ Kooperazzjoni Ekonomika u Kummerċjali tal-Kanal tas-Suez” tal-21 ta’ Jannar 2016 (“il-Ftehim ta’ Kooperazzjoni”). Il-Ftehim ta’ Kooperazzjoni kompla jikkjarifika s-sinifikat u l-istatus legali taż-Żona SETC (16).

(45) L-iskop ewlieni tal-Ftehim ta’ Kooperazzjoni kien li jipprovdi qafas ċar bil-miktub għal din il-kooperazzjoni u li jifformalizzah fil-qafas tal-inizjattiva “One Belt, One Road”, inkluż l-appoġġ tal-GTĊ lil kumpaniji barra mill-pajjiż. Madankollu, ma ngħatawx aktar dettalji dwar ix-xogħlijiet ta’ tħejjija tal-Ftehim ta’ Kooperazzjoni minkejja t-talbiet espliċiti mill-Kummissjoni.

(46) Skont il-Ftehim ta’ Kooperazzjoni, il-gvernijiet se jiżviluppaw iż-Żona-SETC b’mod konġunt. Huma jagħmlu dan f’konformità mal-istrateġiji nazzjonali rispettivi tagħhom (l-Inizjattiva Belt & Road għaċ-Ċina, u l-Pjan ta’ Żvilupp tal-Kuritur tal-Kanal tas-Suez għall-Eġittu). Għal dak l-iskop, il-GTE jipprovdi l-art, il-ħaddiema u ċertu ħelsien mit-taxxa, filwaqt li l-kumpaniji Ċiniżi li joperaw fiż-żona jmexxu l-faċilità tal-produzzjoni bl-assi u l-maniġers tagħhom. Filwaqt li jikkumpensa għal nuqqas ta’ fondi Eġizzjani, il-GTĊ jappoġġja wkoll dan il-proġett billi jagħmel il-mezzi finanzjarji meħtieġa disponibbli għal Egypt TEDA u għad-ditti Ċiniżi li joperaw fiż-Żona SETC.

(47) Il-produttur tal-GFR li jopera fiż-Żona SETC, Jushi Egypt, huwa inkorporat taħt il-liġi Eġizzjana u ġie stabbilit minn Jushi Group, kumpanija omm Ċiniża. Il-kumpanija omm tal-produttur tal-GFR hija proprjetà tal-Kummissjoni għas-Superviżjoni u l-Amministrazzjoni tal-assi tal-Istat (SASAC). Hija rċeviet l-approvazzjoni mingħand l-awtoritajiet governattivi Ċiniżi rilevanti (17) biex tistabbilixxi sussidjarja fl-Eġittu. Il-kumpanija sussidjarja hija ffinanzjata b’fondi ġejjin miċ-Ċina, qed tuża materjali u tagħmir ta’ input importati miċ-Ċina, hija mmexxija minn maniġers Ċiniżi u qed tuża għarfien Ċiniż. Hija tipproduċi GFR fl-Eġittu, li jiġi esportat lejn l-UE miż-Żona SETC.

(48) Sabiex tiġi żgurata l-implimentazzjoni bla xkiel tal-Ftehim ta’ Kooperazzjoni msemmi hawn fuq, iż-żewġ gvernijiet stabbilew ukoll mekkaniżmu ta’ konsultazzjoni fuq tliet livelli. F’dan il-kuntest, l-Awtorità Ġenerali għaż-Żona Ekonomika tal-Kanal tas-Suez tar-Repubblika Għarbija tal-Eġittu u l-Kummissjoni Muniċipali ta’ Tianjin għall-Kummerċ tar-Repubblika tal-Poplu taċ-Ċina ffirmaw “Ftehim ta’ Kooperazzjoni dwar l-Istabbiliment tal-Kummissjoni tal-Amministrazzjoni għaż-Żona ta’ Kooperazzjoni Ekonomika u Kummerċjali tal-Kanal tas-Suez bejn iċ-Ċina u l-Eġittu” għall-konsultazzjonijiet intergovernattivi tal-ewwel livell. Fit-tieni livell, twaqqaf il-Kumitat għall-Ġestjoni tal-Kooperazzjoni Ekonomika u Kummerċjali tal-Kanal tas-Suez biex jiżgura diskussjonijiet fil-livell tekniku bejn id-dipartimenti tal-amministrazzjoni kompetenti tal-Gvern tal-Muniċipalità ta’ Tianjin fiċ-Ċina u d-dipartimenti kompetenti rilevanti tal-Awtorità taż-Żona Ekonomika tal-Kanal tas-Suez fl-Eġittu. Mill-2017 bdew isiru laqgħat regolari ta’ dawn il-Kummissjonijiet. Fit-tielet livell, Egypt TEDA u l-kontropartijiet Eġizzjani rilevanti jirrapportaw il-problemi u d-diffikultajiet li jinqalgħu lil-livelli governattivi ogħla.

3.2.1. Nuqqas ta’ kooperazzjoni parzjali u l-użu tal-fatti disponibbli b’rabta maż-Żona SETC

3.2.1.1. L-applikazzjoni tad-dispożizzjonijiet tal-Artikolu 28(1) tar-Regolament bażiku b’rabta mal-GTE

(49) Fil-kwestjonarju tagħha, fit-talba għal informazzjoni u matul iż-żjara ta’ verifika, il-Kummissjoni talbet lill-GTE biex jipprovdi ċerta informazzjoni relatata maż-Żona ta’ Kooperazzjoni Ekonomika u Kummerċjali tal-Kanal tas-Suez fl-Eġittu. Dawn it-talbiet għal informazzjoni kienu jinkludu, fost l-oħrajn, kwistjonijiet dwar il-qafas ġuridiku u istituzzjonali, u l-eżistenza ta’ ftehimiet intergovernattivi bejn iċ-Ċina u l-Eġittu.

(50) B’mod partikolari, wara l-emenda tan-Notifika ta’ bidu, il-Kummissjoni talbet lill-GTE informazzjoni dwar il-funzjonament taż-Żona SETC u l-bażi ġuridika li tirfidha b’referenza partikolari għall-kooperazzjoni bejn il-GTE u l-GTĊ fit-twaqqif u t-tiswir taż-Żona SETC bħala ambjent tan-negozju li kapaċi jattira investituri miċ-Ċina. Barra minn hekk, il-Kummissjoni talbet informazzjoni dwar il-kontroll u l-amministrazzjoni taż-Żona SETC mill-Egypt-TEDA Investment Company, mill-azjenda TEDA u mill-Grupp Konġunt ta’ Ħidma Eġizzjan-Ċiniż, kif ukoll dwar ir-rwol tal-fond ta’ Żvilupp bejn iċ-Ċina u l-Afrika (“CAD”) fil-kuntest tal-investiment barrani Ċiniż. Fl-aħħar nett, il-Kummissjoni staqsiet ukoll lill-GTE dwar l-istatus taż-Żona SETC bħala żona ekonomika u ta’ kooperazzjoni extra-Ewropea approvata mill-MOFCOM.

(51) Meta wieġeb għat-talba għal informazzjoni, il-GTE pprovda biss ftit mill-informazzjoni mitluba, filwaqt li ħalla parti sostanzjali mit-talba mhux imwieġba.

(52) Il-GTE pprovda l-informazzjoni dwar il-bażi ġuridika taż-Żona SETC billi pprovda l-ftehimiet internazzjonali stipulati mill-GTE u l-GTĊ li jifformaw il-bażi ġuridika tal-kooperazzjoni tagħhom li hija maħsuba biex minnha jibbenefikaw il-kumpaniji li huma stabbiliti fiż-żona SETC, bħall-produttur esportatur.

(53) Madankollu, il-Kummissjoni għad ma għandha l-ebda informazzjoni relatata ma’ kwalunkwe ftehim, memorandum ta’ qbil jew dokumenti oħrajn iffirmati bejn il-GTĊ u l-GTE b’rabta maż-Żona SETC. Bħala eżempju, il-Kummissjoni sabet referenzi disponibbli għall-pubbliku għal-linji gwida ta’ Implimentazzjoni ta’ Ħames Snin tal-2016 għat-Tisħiħ tas-Sħubija Strateġika Komprensiva bejn ir-RPĊ u r-Repubblika Għarbija tal-Eġittu.

(54) Barra minn hekk, f’April 2017 ġie stabbilit formalment kumitat ta’ ġestjoni konġunta taż-Żona ta’ Kooperazzjoni Ekonomika u Kummerċjali TEDA tal-Kanal tas-Suez bejn iċ-Ċina u l-Eġittu. F’Lulju 2017, ġie stabbilit il-Kumitat Intergovernattiv ta’ Koordinazzjoni u dan organizza l-ewwel laqgħa konġunta tiegħu. Il-Kummissjoni ma rċevietx dokumentazzjoni bil-miktub dwar il-laqgħat li saru taħt dawn id-diversi mekkaniżmi ta’ konsultazzjoni, għajr għal laqgħa waħda li saret mill-Kummissjoni Amministrattiva.

(55) Fin-nuqqas ta’ tali informazzjoni, il-Kummissjoni qieset li ma kinitx irċeviet informazzjoni kruċjali rilevanti għal dan l-aspett tal-investigazzjoni.

(56) Għalhekk, il-Kummissjoni informat lill-GTE li jista’ jkun li hija jkollha tirrikorri għall-użu tal-fatti disponibbli skont l-Artikolu 28(1) tar-Regolament bażiku meta teżamina l-eżistenza u l-firxa tal-allegat sussidjar għall-kumpaniji li jinsabu fiż-Żona SETC. Il-GTE oġġezzjona u enfasizza li huwa kien ikkoopera bis-sħiħ mal-Kummissjoni. Madankollu, il-Kummissjoni qieset li l-informazzjoni dwar il-kollaborazzjoni preċiża bejn iż-żewġ gvernijiet fl-istabbiliment u l-amministrazzjoni taż-Żona SETC kienet kruċjali għall-valutazzjoni legali tal-każ kif spjegat fit-Taqsima 3.2.2 li jmiss. Sfortunatament, hija rċeviet biss xi dokumenti rilevanti wara l-verifika rispettiva bil-konsegwenza li ma setgħetx tivverifika l-awtentiċità tagħhom. Barra minn hekk, hija ma setgħet tidħol f’ebda diskussjoni ta’ segwitu mal-GTE dwar dettalji sinifikanti, li setgħu jixħtu dawl fuq il-firxa u l-grad ta’ kooperazzjoni bejn iż-żewġ gvernijiet fiż-żona.

(57) Fid-dawl tal-kunsiderazzjonijiet ta’ hawn fuq, il-Kummissjoni applikat l-Artikolu 28 tar-Regolament bażiku u straħet fuq il-fatti disponibbli fir-rigward ta’ dawn il-punti.

3.2.2. Valutazzjoni legali

(58) L-operat taż-Żona SETC jikkostitwixxi kooperazzjoni mill-qrib bejn il-GTE u l-GTĊ, kooperazzjoni li ssib espressjoni notevolment f’impriża konġunta tal-Eġittu u taċ-Ċina fit-territorju tal-pajjiż esportatur. Il-gvernijiet tal-Eġittu u taċ-Ċina ġabru flimkien ir-riżorsi tagħhom biex jipprovdu lill-manifattur tal-GFR fiż-Żona SETC b’kundizzjonijiet favorevoli li jagħtuh benefiċċji. Dan l-ippuljar ta’ riżorsi permezz ta’ kooperazzjoni mill-qrib iservi skop komuni u huwa ta’ benefiċċju għal benefiċjarju komuni Jushi Egypt.

3.2.3. Kontribuzzjoni finanzjarja ta’ gvern jew ta’ korp pubbliku

(59) Skont l-Artikolu 3(1)(a) tar-Regolament bażiku, jeżisti sussidju jekk ikun hemm kontribuzzjoni finanzjarja minn gvern fil-pajjiż tal-oriġini jew tal-esportazzjoni. Bl-istess mod, l-Artikolu 1.1(a)(1) tal-Ftehim SCM jgħid li sussidju għandu jitqies li jeżisti “jekk ikun hemm kontribuzzjoni finanzjarja minn gvern jew minn kwalunkwe korp pubblik u”.

(60) Il-GTE pprovda art lil Jushi Egypt u offra diversi skemi ta’ ħelsien mit-taxxa. B’hekk, dawn is-sussidji jitħaddmu u jingħataw direttament mill-gvern tal-Eġittu.

(61) Madankollu, minn mindu ġie konkluż il-MtQ fl-1997, il-GTE fittex b’mod attiv li jappoġġja ż-żona mhux biss direttament bl-għoti tal-art u l-ħelsien mit-taxxa, iżda wkoll indirettament, permezz tal-assistenza miftiehema tal-gvern Ċiniż għall-iżvilupp taż-Żona SETC fit-territorju tiegħu. Fil-fatt, skont it-termini tal-MtQ, il-GTE espressament “(i)ħeġġeġ lis-settur tan-negozju rilevanti fiċ-Ċina biex jipprovdi kontribuzzjonijiet għall-proġetti li jkunu se jiġu stabbiliti fiż-żon a”. Wara ż-żjara tal-President Morsi fiċ-Ċina f’Awwissu 2012, iż-Żona SETC irċeviet “attenzjoni u appoġġ bla preċedent mill-gvern Eġizzja n” (18). Skont l-Artikolu 1 tal-Ftehim ta’ Kooperazzjoni tal-2016, iż-żewġ naħat qablu li jiżviluppaw iż-żona “f’konformità ma’ (…) il-liġijiet u r-regolamenti eżistenti taż-żewġ pajjiż i”.

(62) L-Artikolu 1 tal-leġiżlazzjoni li timplimenta l-Ftehim ta’ Kooperazzjoni jispeċifika wkoll li “Il-Kumitat tal-Maniġment [responsabbli għall-koordinazzjoni u l-immaniġġjar tal-ħidma ta’ kuljum taż-Żona ta’ Kooperazzjoni] huwa stabbilit f’konformità mal-ftehimiet multilaterali u bilaterali u l-liġijiet u r-regolamenti eżistenti ffirmati jew li pparteċipaw fihom ir-Repubblika tal-Poplu taċ-Ċina u r-Repubblika Għarbija tal-Eġitt u”. Skont l-Artikolu 4 tal-Ftehim ta’ Kooperazzjoni, iż-żewġ naħat iwiegħdu “appoġġ u faċilitazzjoni għall-kostruzzjoni, il-faċilitazzjoni tan-negozju u l-operat taż-Żona ta’ Kooperazzjon i”. Għal dak l-iskop, l-Eġittu qabel li ċ-Ċina tinnominaha bħala “żona ta’ kooperazzjoni u kummerċ barran i”.

(63) Iċ-Ċina kkonfermat fl-Artikolu 4(1) tal-Ftehim ta’ Kooperazzjoni li ż-żona inkwistjoni “hija intitolata għall-appoġġ u l-faċilitazzjoni tal-politika rilevanti pprovduti mill-Gvern Ċiniż għal żoni ta’ kooperazzjoni ekonomika u kummerċjali barra l-pajji ż”. Barra minn hekk, fl-Artikolu 5 tal-Ftehim ta’ Kooperazzjoni, il-GTĊ impenja ruħu espliċitament li huwa “għandu jappoġġj a” ż-żona billi, fost l-oħrajn, “jinkoraġġixxi lill-istituzzjonijiet finanzjarji rilevanti biex jipprovdu faċilità finanzjarj a” għall-kumpaniji u l-investimenti fiż-żona.

(64) Barra minn hekk, skont l-Artikolu 2(IV) tal-Ftehim ta’ Kooperazzjoni dwar l-Istabbiliment ta’ Kumitat ta’ Maniġment għaż-Żona ta’ Kooperazzjoni Ekonomika u Kummerċjali bejn iċ-Ċina u l-Eġittu, hija r-responsabbiltà tal-kumitat ta’ maniġment li “Jipprova l-isforzi kollha biex il-politiki ta’ inċentiv kollha tal-liġijiet u r-regolamenti Ċiniżi u Eġizzjani jiġu implimentati bla xkie l” u skont l-Artikolu 2(V) li “Jikkoordina u jiffaċilita l-istituzzjonijiet finanzjarji rilevanti, inkluż iżda mhux limitat għal istituzzjonijiet bankarji, istituzzjonijiet tal-assigurazzjoni u diversi fondi li jipprovdu appoġġ ta’ kreditu għaż-Żona ta’ Kooperazzjoni u intrapriżi residenzjali, u jgħin lill-intrapriżi fiż-Żona ta’ Kooperazzjoni u dawk residenzjali jesploraw aktar mezzi ta’ finanzjamen t”. Fl-aħħar nett, skont l-Artikolu 7 tal-istess Ftehim, kemm il-GTE kif ukoll il-GTĊ impenjaw ruħhom li jaraw li kwalunkwe liġi eżistenti jew futura, li tagħti trattament aktar favorevoli mill-Ftehim ta’ Kooperazzjoni, tipprevali fuq tal-aħħar. Il-finanzjament preferenzjali tal-GTĊ għall-produttur tal-GFR fiż-żona huwa r-riżultat ta’ dawk l-impenji u għandu jitqies f’dak il-kuntest.

(65) Il-forzi magħquda mill-GTE u mill-GTĊ servew diversi skopijiet.

(66) Għan-naħa Eġizzjana, kif espress fl-ogħla livell politiku (19), l-għan kien li jiġu attirati investimenti Ċiniżi, għarfien espert u kapital sabiex jiġi promoss l-iżvilupp ekonomiku taż-Żona Ekonomika tal-Kanal tas-Suez u jinħolqu l-impjiegi. Skont l-Ippjanar fit-Tul b’Perspettiva Eġizzjana tal-2022, ippubblikat mid-Dipartiment tal-Ippjanar tal-Eġittu f’Novembru 2013, iż-Żona SETC ser ikollha rwol kbir fl-ammeljorament tal-industrija tal-Eġittu, billi tigwadanja munita barranija permezz tal-esportazzjoni, toħloq it-tassazzjoni u ssolvi l-qgħad (20).

(67) Għan-naħa Ċiniża, il-motivazzjoni kienet differenti. Mill-perspettiva tal-kumpaniji nfushom, l-Eġittu għandu ċerti vantaġġi f’termini ta’ kostijiet lavorattivi aktar baxxi u ħinijiet iqsar ta’ kunsinna lejn is-swieq ewlenin, bħall-UE. Barra minn hekk, kif imsemmi fil-prospett tal-bonds maħruġ minn Jushi Group fl-2014: “l-ostakoli protettivi għall-kummerċ żiedu bil-moħbi l-prezzijiet tas-suq tal-esportazzjonijiet tal-ħġieġ tal-fibra taċ-Ċina, u dan iħalli impatt negattiv fuq l-esportazzjonijiet tal-ħġieġ tal-fibra ta’ Jushi Group. … wara t-tnedija ta’ Jushi Egyptian Glass Fiber Co., Ltd. fl-2013, id-domanda għall-prodott tat-tliet reġjuni msemmija hawn fuq (21) se tiġi ssodisfata minn Jushi Egypt. It-tliet reġjuni msemmija hawn fuq mhux ser jimponu dazji anti-dumping fuq il-prodotti ta’ Jushi Egypt, u l-impatt tal-politiki anti-dumping fuq Jushi Group se jitnaqqas bil-kbir. Il-prinċipju tal-ipprezzar preliminari tal-prodotti tal-ħġieġ tal-fibra ta’ Jushi Egypt għall-klijenti fit-tliet reġjuni msemmija hawn fuq huwa li l-iffrankar tat-tariffi jiġi kondiviż mal-klijenti u li l-iffrankar tad-dazji anti-dumping u tal-kostijiet tat-trasport bil-baħar jitgawda b’mod sħiħ mill-emitten t”. Tabilħaqq, sa mill-2011 (22) u l-aħħar tal-2014, (23) l-importazzjonijiet tal-GFR li joriġinaw miċ-Ċina kienu soġġetti għal dazji anti-dumping u dazji kumpensatorji fl-UE u l-UE hija wieħed mit-“tliet reġjuni” msemmija fil-prospett tal-bonds.

(68) Mill-perspettiva tal-GTĊ, skont it-13-il Pjan ta’ Ħames Snin tal-MOFCOM għall-Iżvilupp tal-Kummerċ Barrani, wieħed mill-kompiti ewlenin skont dan il-pjan huwa t-tisħiħ tal-kooperazzjoni kummerċjali ma’ pajjiżi fl-inizjattiva “One Belt, One Road” għall-fini tal-promozzjoni u l-espansjoni tal-esportazzjonijiet ta’, fost l-oħrajn, prodotti ta’ teknoloġija avvanzata, bħall-GFR. Il-pjan jinkludi d-dikjarazzjoni li ġejja: “Jiġu stabbilizzati l-esportazzjonijiet ta’ prodotti vantaġġużi, bħal prodotti li jirrikjedu ħafna ħaddiema, lejn il-pajjiżi msemmija qabel, jiġu sfruttati l-opportunitajiet sabiex tinbena l-infrastruttura għal pajjiżi bħal dawn, u jiġu inċentivati l-esportazzjonijiet ta’ settijiet kbar kompleti ta’ tagħmir, teknoloġiji, standards u servizzi. Ikun hemm adattament għax-xejra ta’ trasformazzjoni u titjib tal-industriji ta’ dawn il-pajjiżi, u jiġu aċċellerati l-esportazzjonijiet ta’ prodotti elettromekkaniċi u ta’ teknoloġija avvanzata. … Tiġi intensifikata l-espansjoni tas-swieq emerġenti u, wara li jiġu kkunsidrati b’mod komprensiv l-iskala ekonomika, ir-ritmu tat-tkabbir, il-kwalitajiet tar-riżorsi, il-grad ta’ riskju u fatturi oħrajn, jintgħażlu diversi swieq emerġenti għall-espansjoni primarja. Jiżdiedu l-esportazzjonijiet ta’ tagħmir tekniku avvanzat u l-promozzjoni tal-esportazzjonijiet ta’ industriji u prodotti ta’ kwalità għolja, ta’ grad għoli u komparattivament vantaġġuż i”. Il-miżuri previsti biex jintlaħqu dawn il-miri jinkludu l-“iżvilupp ta’ żoni ta’ żvilupp ekonomiku u teknoloġiku u diversi parks fil-livell ta’ Sta t”.

(69) Kif ġie espress f’artikolu partikolari, “Taħt il-gwida tad-dipartimenti tal-gvern fil-qafas tal-inizjattiva “One Belt, One Roa d”, u b’konnessjoni mal-istrateġija tal-pajjiż ospitanti fl-ogħla livell, iż-żoni ta’ kooperazzjoni barranin saru mezz għall-implimentazzjoni tal-inizjattiva “One Belt, One Roa d” u tal-kooperazzjoni internazzjonali fil-kapaċità tal-produzzjon i” (24).

(70) B’hekk, iż-żoni barranin iservu diversi objettivi strateġiċi għaċ-Ċina. L-ewwel nett, huma jistgħu jgħinu biex tiżdied id-domanda għal makkinarju u tagħmir magħmula fiċ-Ċina. It-tieni, permezz tal-produzzjoni barra mill-pajjiż u l-esportazzjoni lejn l-Ewropa jew l-Amerika ta’ Fuq, il-kumpaniji Ċiniżi jkunu jistgħu jevitaw frizzjoni u ostakoli kummerċjali imposti fuq l-esportazzjonijiet miċ-Ċina. It-tielet, huma jistgħu jassistu liċ-Ċina fl-isforzi tagħha biex tagħti spinta lir-ristrutturar domestiku tagħha stess u biex tavvanza tul il-katina tal-valur domestikament (25).

(71) Minn dak li ntqal hawn fuq jirriżulta li l-gvern Eġizzjan kien qed jistenna u jilqa’ l-finanzjament Ċiniż għall-kooperazzjoni mill-qrib fiż-Żona SETC, sabiex jagħti spinta lill-iżvilupp ta’ wieħed mill-ifqar reġjuni tiegħu. Il-gvern Ċiniż kien qed jittama li l-kumpaniji Ċiniżi jkunu jistgħu joperaw barra mit-territorji Ċiniżi u jespandu l-esportazzjonijiet tagħhom taħt l-inizjattiva “One Belt, One Road” (possibbilment biex jiġi evitat li jinqabdu mill-miżuri għad-difiża tal-kummerċ).

(72) F’dawn iċ-ċirkostanzi, il-Kummissjoni kienet tal-fehma li t-terminu “mill-gvern” fl-Artikolu 3(1)(a) tar-Regolament bażiku jenħtieġ li jinkludi mhux biss miżuri li joħorġu direttament mill-GTE, iżda wkoll dawk il-miżuri mill-GTĊ li jistgħu jiġu attribwiti lill-GTE abbażi tal-evidenza disponibbli.

(73) Kif sostna l-Korp tal-Appell (“AB”) fil-kawża US-Gasoline (26), il-liġi tal-Organizzazzjoni Dinjija tal-Kummerċ (WTO) ma tistax tinqara f’iżolament kliniku mid-dritt internazzjonali ġenerali. B’hekk, b’mod partikolari, il-prinċipji tad-dritt internazzjonali ġenerali jifformaw parti mill-ordni ġuridiku tad-WTO, li mhuwiex sistema awtonoma (27). F’konformità mal-Artikolu 3.2 tad-DSU u mal-Artikolu 31(3)(ċ) tal-Konvenzjoni ta’ Vjenna dwar il-Liġi tat-Trattati (KVLT), “[k]walunkwe regola rilevanti tad-dritt internazzjonali applikabbli fir-relazzjonijiet bejn il-partijie t” trid tiġi kkunsidrata fil-valutazzjoni tal-kuntest tat-termini ta’ trattat.

(74) Dawn ir-“regoli” jinkludu d-dritt internazzjonali konswetudinarju (28), li minnhom infushom huma vinkolanti fuq il-membri kollha tad-WTO, inklużi l-Eġittu, iċ-Ċina u l-Unjoni Ewropea. Fergħa importanti tad-dritt internazzjonali konswetudinarju hija r-regoli dwar ir-responsabbiltà tal-Istat, li ġew ikkodifikati mill-Kummissjoni tad-Dritt Internazzjonali (l-Artikoli tal-ILC dwar ir-Responsabbiltà tal-Istati għal Atti Internazzjonalment Ħżiena) (29) f’konformità mal-mandat tagħha skont l-Artikolu 13(1) (a) tal-Karta tan-NU.

(75) Ir-regoli fl-Artikoli tal-ICL huma wkoll “rilevanti” skont it-tifsira tal-Artikolu 31(3) (c) tal-KVLT minħabba li jipprovdu gwida għall-interpretazzjoni tal-kunċett ta’ attribuzzjoni, jiġifieri meta ċerti atti jew ommissjoni jistgħu jiġu attribwiti lil Stat wieħed, anki meta dawk l-atti jew l-ommissjonijiet ma jkunux ġejjin minn dak l-Istat direttament. F’dan ir-rigward, il-kunċett ta’ attribuzzjoni jsir rilevanti biex jiġi interpretat it-terminu “mill-gver n” fil-kappa tal-Artikolu 1.1(a)(1) tal-Ftehim SCM, u b’mod aktar partikolari, biex tiġi ddeterminata l-attribuzzjoni korretta ta’ mġiba f’sitwazzjoni ta’ kooperazzjoni bejn żewġ Stati fir-rigward tas-sussidji, bħal fil-każ inkwistjoni (30).

(76) B’hekk, l-Artikoli tal-ILC jistgħu jintużaw biex jiġi interpretat it-terminu “mill-gver n” fil-kappa tal-Artikolu 1.1(a)(1) tal-Ftehim SCM sabiex l-imġiba (l-għoti ta’ sussidju) tiġi attribwita lill-GTE, anki f’każijiet fejn il-kontribuzzjoni finanzjarja ma tkunx saret direttament mill-GTE.

(77) F’dan ir-rigward, il-Kummissjoni nnotat li l-Artikolu 11 tal-Artikoli tal-ILC jistabbilixxi, b’mod partikolari, li “imġiba li ma tistax tiġi attribwita lil Stat skont l-artikoli preċedenti għandha madankollu titqies bħala att ta’ dak l-Istat skont id-dritt internazzjonali jekk u sal-punt li l-Istat jirrikonoxxi u jadotta l-imġiba inkwistjoni bħala tiegħu stes s”. Il-kummentarju tal-ILC għall-Artikolu 11 jispjega li “jistgħu jinstabu każijiet tal-applikazzjoni tal-prinċipju [ta’ attribuzzjoni tal-Istat permezz tar-rikonoxximent u l-adozzjoni ta’ mġiba] f’deċiżjonijiet ġudizzjarji u fil-prassi tal-Istat i” (31). Kif imfakkar fil-premessa 6 tal-istess kummentarju, huwa meħtieġ li Stat “jidentifika l-imġiba inkwistjoni u jagħmilha tiegħu stes s”.

(78) Mill-bidu tal-proġett fl-1997, il-gvern Eġizzjan għamel il-finanzjament Ċiniż ta’ Jushi Egypt parti mill-politika tiegħu stess għaż-żona. Il-President Morsi laqa’ pubblikament l-investiment u l-kapital taċ-Ċina waqt iż-żjara tiegħu fiċ-Ċina f’Awwissu 2012, u d-Dipartiment tal-Ippjanar tal-Eġittu rrikonoxxa f’Novembru 2013 li ż-Żona SETC iffinanzjata miċ-Ċina ser ikollha rwol kbir għall-ammeljorament tal-industrija tal-Eġittu. Fi żjara oħra fiċ-Ċina f’Diċembru 2014, il-President Sisi “esprima li l-proposta mill-President Xi Jinping li jistabbilixxi b’mod konġunt “One Belt and One Roa d” ipprovdiet opportunità sinifikanti għall-irkupru Eġizzjan u l-parti Eġizzjana kienet lesta għall-involviment attiv u l-għoti tal-appoġġ. Il-parti Eġizzjana xtaqet tikkoopera maċ-Ċina fl-iżvilupp tal-proġetti tal-Kurituri tal-Kanal ta’ Suez, taż-Żona ta’ Kooperazzjoni Ekonomika u Kummerċjali ta’ Suez u l-bqija, u tattira intrapriżi Ċiniżi biex jinvestu fl-Eġitt u” (32).

(79) Il-karatteristiċi tal-inizjattiva Ċiniża “One Road One Belt” huma magħrufa pubblikament. L-Artikoli 30 sa 36 tal-Opinjonijiet ta’ Gwida tal-Kunsill tal-Istat dwar il-Promozzjoni tal-Kapaċità tal-Produzzjoni Internazzjonali u l-Kooperazzjoni fil-Manifattura tat-Tagħmir tat-13 ta’ Mejju 2015 jelenkaw l-appoġġ kollu għall-politika li jistgħu jirċievu l-kumpaniji “li jmorru barra mill-pajjiż”. Dawn jinkludu politiki fiskali u ta’ appoġġ tat-taxxa, self konċessjonali, appoġġ finanzjarju permezz ta’ self sindikat, krediti għall-esportazzjoni, u finanzjament ta’ proġetti, investiment fl-ekwità, u fl-aħħar nett assigurazzjoni tal-kreditu għall-esportazzjoni. L-Artikolu 31 tiegħu jirreferi għal “self aġevolanti” li jenħtieġ li “jappoġġja lill-intrapriżi biex jipparteċipaw fl-esportazzjoni ta’ settijiet sħaħ ta’ tagħmir fuq skala kbira, ikkuntrattar tal-proġetti u proġetti ta’ investiment fuq skala kbir a”. Fil-prattika, din il-politika wasslet għal bosta finanzjamenti preferenzjali mill-banek jew mis-“Silk Road Fund” li ġie stabbilit apposta għalhekk skont l-Artikolu 35 tal-Opinjonijiet ta’ Gwida, kif ġie stabbilit reċentement mill-Kummissjoni f’każ ieħor (33).

(80) Billi l-Presidenti tal-Eġittu bla dubju kienu konxji li l-inizjattiva Ċiniża “One Belt, One Road” tinvolvi finanzjament qawwi mill-Istat permezz ta’ finanzjament preferenzjali u strumenti finanzjarji oħrajn, kien hemm att ċar ta’ rikonoxximent u adozzjoni fl-ogħla livell politiku ta’ tali appoġġ finanzjarju mill-GTĊ permezz tat-twaqqif konġunt taż-Żona SETC maċ-Ċina.

(81) Il-fatt li l-Eġittu rrikonoxxa u adotta l-finanzjament preferenzjali Ċiniż huwa sostnut aktar bit-test tal-Ftehim ta’ Kooperazzjoni tal-2016. Kif stipulat fl-Artikolu 1 tal-Ftehim ta’ Kooperazzjoni, l-Eġittu aċċetta b’mod espliċitu li ċ-Ċina tista’ tapplika l-liġijiet tagħha fir-rigward tal-operaturi fiż-Żona SETC jew b’rabta mal-operazzjonijiet fiż-Żona SETC. Għal dak l-iskop, il-gvern Eġizzjan qabel ukoll li ċ-Ċina indikat iż-Żona SETC bħala “żona ta’ investiment barrani” skont il-liġijiet tagħha. Billi ż-“żoni ta’ investiment barrani” huma veikolu tal-inizjattiva “One Road, One Belt”, imsemmija fil-premessa (66) u billi din l-inizjattiva tuża finanzjament preferenzjali bħala għodda, tali deżinjazzjoni fl-Artikolu 4 tal-Ftehim ta’ Kooperazzjoni, fejn iċ-Ċina kkonfermat ukoll li ż-żona inkwistjoni “hija intitolata għal appoġġ u faċilitazzjoni ta’ politika rilevanti pprovduti mill-Gvern Ċiniż għal żoni ta’ kooperazzjoni ekonomika u kummerċjali barrani n”, kellha l-konsegwenza li Jushi Egypt saret eliġibbli biex titlob self preferenzjali mingħand banek tal-politika Ċiniżi u termini preferenzjali għall-assigurazzjoni tal-esportazzjoni. L-Eġittu approva wkoll l-Artikolu 5, li abbażi tiegħu l-Gvern Ċiniż se jappoġġja wkoll iż-Żona ta’ Kooperazzjoni billi “jinkoraġġixxi lill-istituzzjonijiet finanzjarji rilevanti biex jipprovdu faċilità ta’ finanzjament għal ... proġetti ta’ investiment li jinsabu fiż-Żona ta’ Kooperazzjoni, diment li jiġu ssodisfati l-kundizzjonijiet tas-self u r-rekwiżiti tal-użu tas-sel f”. Kif diġà nstab f’investigazzjoni preċedenti, il-finanzjament preferenzjali Ċiniż mhuwiex operat minn programmi ta’ finanzjament preskritti b’mod ċar bi kriterji stretti ta’ eliġibbiltà, iżda pjuttost bl-identifikazzjoni fl-ogħla livell ta’ għadd ta’ industriji mħeġġa (34). Id-deżinjazzjoni uffiċjali taż-Żona SETC fl-Eġittu bħala żona ta’ investiment barrani għall-kumpaniji Ċiniżi wara ftehim komuni bejn iż-żewġ Presidenti u l-“inkoraġġiment” fl-Artikolu 5 taqbel perfettament max-xejra Ċiniża tas-soltu tal-attivazzjoni ta’ finanzjament preferenzjali mill-banek ta’ politika tagħha.

(82) Il-miżuri preferenzjali Ċiniżi favur l-entitajiet Ċiniżi stabbiliti fl-Eġittu kienu b’hekk “identifikati” mill-Eġittu u “għamilhom tiegħu”.

(83) Barra minn hekk, uffiċjali Eġizzjani kienu kontinwament preżenti fil-mekkaniżmu ta’ implimentazzjoni bi tliet livelli msemmi fil-premessa (45). Il-kompitu tal-mekkaniżmu ta’ implimentazzjoni huwa li “jikkoordina u jiffaċilita l-istituzzjonijiet finanzjarji rilevanti, inklużi iżda mhux limitati għal istituzzjonijiet bankarji, istituzzjonijiet tal-assigurazzjoni u diversi fondi li jipprovdu appoġġ ta’ kreditu għaż-Żona ta’ Kooperazzjoni u intrapriżi residenzjali, kif ukoll li jgħin liż-Żona ta’ Kooperazzjoni u lill-intrapriżi residenzjali jesploraw aktar mezzi ta’ finanzjamen t” skont l-Artikolu 2(V) tal-Ftehim ta’ Implimentazzjoni. L-Artikolu 2(4) tal-istess dokument jagħti mandat lill-uffiċjali biex “jipprovaw l-isforzi kollha biex jimplimentaw il-politiki kollha ta’ inċentiv tal-liġijiet u r-regolamenti Ċiniżi u Eġizzjani mingħajr xkie l”. Dan jirreġistra l-fehim kondiviż tal-Eġittu u taċ-Ċina li n-naħa Ċiniża mhijiex qed tipprovdi flus bir-rati tas-suq, li Jushi Egypt tista’ tirċievi mingħand investituri tas-suq internazzjonali, iżda tipprovdi b’mod proattiv inċentivi tal-Istat, li hija kelma oħra għal benefiċċji jew preferenzi.

(84) Permezz tal-implimentazzjoni ta’ din id-dispożizzjoni, l-Eġittu esprima wkoll l-approvazzjoni sħiħa tiegħu tal-finanzjament preferenzjali Ċiniż għall-benefiċċju tal-produttur tal-GFR fiż-żona. Fid-dawl tan-nuqqas parzjali ta’ kooperazzjoni tal-GTE fuq dan l-aspett kruċjali tal-investigazzjoni, il-Kummissjoni ma setgħetx tistabbilixxi aktar dettalji f’dan ir-rigward; madankollu, l-evidenza disponibbli tindika l-fatt li ż-żewġ gvernijiet ikkooperaw kif deskritt hawn fuq għall-benefiċċju tal-produttur esportatur tal-GFR li jinsab fiż-żona.

(85) Mill-evidenza jirriżulta li l-kontribuzzjonijiet finanzjarji fil-forma ta’ finanzjament preferenzjali minn korpi pubbliċi Ċiniżi lil Jushi Egypt jistgħu jiġu attribwiti lill-GTE bħala l-gvern tal-pajjiż tal-oriġini jew tal-esportazzjoni skont l-Artikolu 3.1 (a) tar-Regolament bażiku. L-evidenza wriet li l-GTE approva l-appoġġ finanzjarju preferenzjali lill-produttur tal-GFR fiż-żona mill-GTĊ f’konformità mal-impenji miftiehma biex jiġu żviluppati u appoġġjati l-attivitajiet ekonomiċi fiż-żona.

(86) F’dan il-kuntest, il-Kummissjoni nnotat ukoll li l-possibbiltà li l-gvernijiet jipprovdu kontribuzzjoni finanzjarja indirettament permezz ta’ korpi privati la hija esoġena għar-Regolament bażiku u lanqas għall-Ftehim SCM (35). Tabilħaqq, f’każijiet fejn il-gvernijiet jafdaw jew jidderieġu lil korpi privati f’aġir partikolari, kwistjoni ewlenija hija li jrid ikun hemm “rabta li tkun tista’ tintwera” bejn l-att tal-gvern u l-aġir tal-korp privat (36). Bl-istess mod, f’dan il-każ, hemm rabta ċara u espliċita bejn l-azzjonijiet affermattivi meħuda miċ-Ċina sabiex tipprovdi l-appoġġ finanzjarju miftiehem lill-produttur esportatur tal-GFR u lill-GTE.

(87) Konsegwentement, il-Kummissjoni qieset li l-finanzjament preferenzjali mogħti mill-GTĊ lill-produttur esportatur tal-GFR fiż-żona jammonta għal kontribuzzjonijiet finanzjarji mill-GTE fis-sens tal-Artikolu 3(1)(i) tar-Regolament bażiku (37).

3.2.4. Benefiċċju

(88) Il-Kummissjoni mbagħad ikkunsidrat jekk dawn il-kontribuzzjonijiet finanzjarji attribwibbli lill-GTE jagħtux benefiċċju lil Jushi Egypt skont l-Artikolu 3(2) tar-Regolament bażiku. Hija fakkret li din il-kumpanija qed topera fl-Eġittu u hija inkorporata taħt il-liġi Eġizzjana. B’hekk, fil-prinċipju kien xieraq li jiġi mistoqsi jekk il-benefiċjarju tal-finanzjament irċeviex termini aħjar milli kieku kien jirċievi fis-suq finanzjarju Eġizzjan. Il-Kummissjoni vverifikat dan il-punt u kienet sodisfatta li dan kien il-każ b’marġini għoli.

(89) Madankollu, il-Kummissjoni qieset ukoll iċ-ċirkostanzi eċċezzjonali ta’ dan il-każ. Kif ġie nnotat fil-premessa (44), il-produttur esportatur huwa fl-aħħar mill-aħħar proprjetà ta’ SASAC. Il-korpi pubbliċi Ċiniżi taw il-finanzjament preferenzjali wara n-negozjar u l-iffirmar tad-dokumenti rilevanti fiċ-Ċina, u l-benefiċjarji rċevewhom direttament jew indirettament permezz tal-kumpanija omm tagħhom fiċ-Ċina (self bejn il-kumpaniji). Barra minn hekk, kif stipulat fl-Artikolu 1 tal-Ftehim ta’ Kooperazzjoni, il-gvern Eġizzjan aċċetta li dawk l-entitajiet jirċievu appoġġ preferenzjali, u dan jinkludi self irħis f’konformità mal-liġi Ċiniża, jiġifieri bil-kundizzjonijiet Ċiniżi. Il-korpi pubbliċi Ċiniżi pprovdew dan il-finanzjament f’konformità mal-Artikolu 5 tal-Ftehim ta’ Kooperazzjoni skont il-politiki ta’ finanzjament preferenzjali implimentati fiċ-Ċina. Kif spjegat fil-premessa (42) hawn fuq, dawn id-dispożizzjonijiet tal-Ftehim ta’ Kooperazzjoni kkodifikaw prattika stabbilita minn qabel.

(90) Għalhekk, il-Kummissjoni kkonkludiet li l-adozzjoni u r-rikonoxximent mill-gvern Eġizzjan tal-kontribuzzjonijiet finanzjarji mill-korpi pubbliċi Ċiniżi lil Jushi Egypt kienu jinkludu wkoll l-element ta’ benefiċċju tagħhom. B’hekk, hija stabbiliet rati tas-suq għall-finanzjament preferenzjali u kkalkolat il-benefiċċju skont dan. Hija nnotat li dan l-approċċ raġonevoli rriżulta f’ammonti ta’ sussidju aktar baxxi minn dawk derivati mill-applikazzjoni ta’ parametru referenzjarju ipotetiku Eġizzjan.

3.2.5. Speċifiċità

(91) Fir-rigward tat-tielet punt dwar l-ispeċifiċità, il-Kummissjoni eżaminat jekk dawn is-sussidji kinux speċifiċi kif meħtieġ mill-Artikoli 4(2) sa (4) tar-Regolament bażiku.

(92) Permezz tar-rikonoxximent u l-adozzjoni, il-GTE kien l-awtorità awtorizzanti fir-rigward tal-finanzjament preferenzjali. B’mod partikolari, il-GTE rrikonoxxa u adotta d-deżinjazzjoni mill-GTĊ taż-Żona SETC bħala territorju ta’ investiment barrani skont l-Artikolu 4 tal-Ftehim ta’ Kooperazzjoni u approva l-implimentazzjoni komprensiva tiegħu permezz ta’, inter alia, l-għoti ta’ finanzjament preferenzjali mill-GTĊ.

(93) Dawn is-sussidji huma disponibbli biss għal Jushi Egypt minħabba li l-kumpanija qed topera fl-hekk imsejħa “SCZone” (li minnha hija parti ż-Żona SETC). Konsegwentement, il-Kummissjoni kkonkludiet li dawn kienu sussidji reġjonali skont it-tifsira tal-Artikolu 4(3) tar-Regolament bażiku u jaqgħu fil-ġurisdizzjoni tal-awtorità awtorizzanti f’konformità mal-Artikoli 4(2) sa (4) tar-Regolament bażiku.

3.2.6. Konklużjoni

(94) Bħala konklużjoni, il-Kummissjoni sabet li kemm is-sussidji mogħtija lill-kumpaniji li joperaw fiż-Żona SETC direttament mill-Eġittu (l-għoti tal-art, il-ħelsien mit-taxxa), kif ukoll is-sussidji mogħtija indirettament permezz tal-finanzjament preferenzjali tal-GTĊ huma kumpensabbli skont l-Artikoli 2-4 tar-Regolament bażiku. Dawn tal-aħħar huma attribwibbli lill-Eġittu bis-saħħa tar-rikonoxximent u l-adozzjoni tal-miżuri tal-GTĊ mill-Eġittu bħala li huma tiegħu stess, pereżempju, permezz tal-Ftehim ta’ Kooperazzjoni, il-kooperazzjoni mill-qrib u d-diversi livelli ta’ mekkaniżmi ta’ kooperazzjoni. Il-kontribuzzjonijiet finanzjarji taw ukoll benefiċċji u kienu speċifiċi. Il-Kummissjoni eżaminat is-sussidji rilevanti kollha f’aktar dettall hawn taħt.

(95) Wara d-divulgazzjoni definittiva (38), il-GTE u l-produttur esportatur ikkontestaw dawn is-sejbiet billi għamlu ħames punti. L-ewwel nett, kien impossibbli skont id-dritt internazzjonali li jiġu attribwiti atti sovrani tal-Gvern taċ-Ċina lill-Gvern tal-Eġittu. It-tieni, il-Kummissjoni kienet injorat ir-Regolament bażiku tagħha stess, li skontu l-awtorità awtorizzanti trid entità fit-territorju tal-pajjiż tal-oriġini jew tal-esportazzjoni, mhux barra minnu. It-tielet, l-attribuzzjoni ta’ atti Ċiniżi lill-Eġittu tikser ukoll id-dritt tad-WTO, li ma setax jiġi interpretat fid-dawl tal-Artikolu 11 tal-Artikoli ILC dwar ir-Responsabbiltà tal-Istat. Ir-raba’, l-Artikolu 11 tal-Artikoli ILC lanqas biss kien applikabbli għall-fatti inkwistjoni. Il-ħames, il-kontribuzzjonijiet finanzjarji lil Jushi ma ssodisfawx ir-rekwiżiti tal-ispeċifiċità skont l-Artikolu 3 tar-Regolament bażiku.

(96) Il-GTE u l-produttur esportatur enfasizzaw fl-ewwel punt tagħhom il-prinċipju tas-sovranità fid-dritt internazzjonali. Mill-perspettiva tagħhom, att jista’ jiġi attribwit biss lil Stat meta dak l-att jaqa’ taħt l-awtorità ta’ dak l-Istat. Għalhekk, l-atti ta’ entitajiet mogħtija awtorità mill-gvern Ċiniż jistgħu jiġu attribwiti biss lill-Istat Ċiniż.

(97) Il-Kummissjoni ma laqgħetx din l-affermazzjoni. Il-prinċipju tal-ugwaljanza sovrana fid-dritt internazzjonali, kif stabbilit fl-Artikolu 2(1) tal-Karta tan-NU, jipprojbixxi li Stat wieħed jeżerċita s-setgħat tiegħu fit-territorju ta’ Stat ieħor kontra r-rieda tal-Istat territorjali. Madankollu, l-Istati huma liberi li jawtorizzaw azzjoni ta’ Stat ieħor fit-territorju tagħhom. L-azzjoni tal-Istat mistieden fit-territorju tal-Istat ospitanti tista’ mbagħad issir attribwibbli lill-Istat ospitanti. Pereżempju, din ir-regola ssegwi direttament mir-Riżoluzzjoni 3314 (XXIX) tal-Assemblea Ġenerali tan-NU tal-1974 dwar id-definizzjoni ta’ aggressjoni, li hija ġeneralment meqjusa bħala kodifikazzjoni tad-dritt internazzjonali konswetudinarju. Skont l-Artikolu 3 lit. (f) ta’ dik ir-Riżoluzzjoni, aggressjoni minn Stat kontra Stat ieħor hija definita mhux biss bħala attakki diretti permezz tal-organi tal-Istat tiegħu stess, iżda wkoll bħala “l-azzjoni ta’ Stat li jippermetti t-territorju tiegħu, li huwa jkun poġġa għad-dispożizzjoni ta’ Stat ieħor biex jiġi użat minn dak l-Istat biex iwettaq att ta’ aggressjoni kontra Stat ter z”. B’mod ċar, kieku fl-1962 Kuba ppermettiet lill-Unjoni Sovjetika tattakka lill-Istati Uniti bil-missili Russi mit-territorju Kuban, dan kien iwassal għar-responsabbiltà internazzjonali ta’ Kuba għal atti ta’ aggressjoni kontra l-Istati Uniti. Għaldaqstant, id-dritt internazzjonali jirrikonoxxi l-possibbiltà li l-Istat ospitanti jiġi attribwit azzjoni tal-Istat ospitanti u anki li jiġi ssanzjonat għal dan, jekk l-azzjoni tal-Istat mistieden tagħmel ħsara lil Stat terz.

(98) It-tieni, il-GTE u l-produttur esportatur argumentaw li ma hemmx lok li l-imġiba tal-Gvern Ċiniż tiġi attribwita lill-Eġittu skont ir-Regolament bażiku tal-UE. Id-definizzjoni ta’ “gvern” skont l-Artikolu 2(b) tar-Regolament bażiku kienet marbuta espressament mat-territorju tal-awtorità li tagħti l-għajnuna. Il-kliem “fit-territorju” f’dik id-dispożizzjoni kellhom l-għan li jipprovdu sigurtà legali u ma setgħux jiġu interpretati fid-dawl tad-dritt tad-WTO jew dak internazzjonali.

(99) F’dan ir-rigward, il-Kummissjoni nnutat li l-Artikolu 2(b) tar-Regolament bażiku jipprevedi: “‘Gvern tfisser’ gvern jew kull korp pubbliku fit-territorju tal-pajjiż tal-oriġini jew tal-esportazzjoni.” Il-Kummissjoni qablet li din id-dispożizzjoni tkopri azzjoni tal-gvern li mit-territorju tiegħu jiġu esportati l-prodotti sussidjati lejn l-Unjoni Ewropea. Dan huwa l-każ ta’ hawnhekk. Il-prodott taħt kunsiderazzjoni huwa mmanifatturat fl-Eġittu u esportat mill-Eġittu lejn l-Unjoni Ewropea. Il-Gvern tal-Eġittu, bħala l-awtorità awtorizzanti, jinsab fit-territorju tal-Eġittu.

(100) Madankollu, l-Artikolu 2(b) tar-Regolament bażiku ma jitkellimx dwar il-mistoqsija separata dwar x’azzjonijiet l-gvern jista’ jawtorizza fit-territorju tiegħu u jirrikonoxxi bħala tiegħu stess. Bħal fil-każ tal-kunċett ta’ “korp pubbliku”, il-kunċett ta’ “gvern” huwa miftuħ għall-interpretazzjoni u jitqiesu l-kuntest u l-għan tiegħu. Għalhekk, l-azzjonijiet li jistgħu jiġu attribwiti lill-gvern tal-pajjiż tal-oriġini jew tal-esportazzjoni jistgħu ma jkunux biss azzjonijiet li joħorġu direttament minn tali gvern iżda wkoll azzjonijiet imputabbli lil tali gvern. Dan huwa kkonfermat ukoll mit-termini fl-Artikolu 3(1)(a) tar-Regolament bażiku meta jirreferi għal kontribuzzjoni finanzjarja “minn” gvern. Għall-istess raġunijiet, l-argumenti tal-GTE bl-invokazzjoni ta’ diversi dispożizzjonijiet tal-Ftehim SCM (pereż. l-Artikoli 1.1(a)(1), 13, 18.1(a) u n-nota ta’ qiegħ il-paġna 63) huma inutli. Filwaqt li huwa minnu li r-Regolament bażiku “irid jiġi interpretat, sa fejn hu possibbli, fid-dawl tad-dispożizzjonijiet korrispondenti tal-Ftehim SC M” (39), dawn id-dispożizzjonijiet ma jargumentawx kontra l-proposta li kontribuzzjoni finanzjarja tista’ tiġi pprovduta minn stat ieħor u li l-gvern territorjali jirrikonoxxi u jadotta bħala tiegħu stess.

(101) Konsegwentement, it-tieni affermazzjoni ħarġet mill-allegat kunċett strett ta’ territorjalità skont l-Artikolu 2(b) tar-Regolament bażiku u l-Artikolu 1.1(a)(1) tal-Ftehim SCM, ġiet miċħuda.

(102) It-tielet oġġezzjoni kienet marbuta mas-sinifikat tal-Artikoli ILC dwar ir-Responsabbiltà tal-Istat f’dan ir-rigward. Fil-fehma tal-GTE u tal-produttur esportatur, ma hemm l-ebda ġustifikazzjoni biex wieħed jibbaża fuq l-Artikolu 11 tal-Artikoli ILC peress li l-Korp tal-Appell fl-Istati Uniti — Dazji antidumping u dazji kompensatorji (iċ-Ċina) (40) kien irrefera biss għall-Artikoli 4, 5 u 8 tiegħu.

(103) Il-Kummissjoni ma laqgħetx din l-affermazzjoni. Ma hemm l-ebda raġuni biex wieħed jgħid li ċerti prinċipji biss tad-dritt internazzjonali konswetudinarju, kif stabbiliti fl-Artikoli 4, 5 jew 8 tal-Artikoli ILC dwar ir-Responsabbiltà tal-Istat, huma rilevanti għall-interpretazzjoni tar-regoli tad-WTO, iżda oħrajn mhumiex. Il-Korp tal-Appell tad-WTO dejjem applika l-kunċetti tad-dritt konswetudinarju ġenerali, li kienu rilevanti biex jiġu vvalutati l-fatti inkwistjoni. Minbarra r-regoli dwar l-attribuzzjoni, anki l-prinċipji ta’ estoppel jew ta’ bona fide huma parti mill-ordni ġuridiku tad-WTO, pereżempju. F’dan il-każ, il-GTE ma kkontestax iċ-ċirkustanzi fattwali li stieden, irrikonoxxa u ffaċilita l-implimentazzjoni tal-finanzjament preferenzjali Ċiniż lill-kumpaniji li joperaw fl-Eġittu. Għal dan is-sett ta’ ċirkostanzi, wieħed jista’ jsib gwida interpretattiva fl-Artikolu 11 tal-Artikoli ILC, li saret referenza għalih fil-ġurisprudenza tal-investiment internazzjonali wkoll (41). L-Artikolu 11 tal-Artikoli ILC huwa għalhekk regola rilevanti tad-dritt internazzjonali skont it-tifsira tal-Artikolu 31(3)(c) tal-Konvenzjoni ta’ Vjenna dwar id-Dritt tat-Trattati għall-interpretazzjoni tal-kunċett ta’ “mill-gvern” fl-SCMA.

(104) Skont ir-raba’ oġġezzjoni l-Artikolu 11 tal-Artikoli ILC ma huwiex applikabbli għall-fatti inkwistjoni. Skont dan l-Artikolu, Stat jista’ jassumi responsabbiltà għal kondotta bħala Stat suċċessur wara l-akkwist ta’ art. Gvern jista’ wkoll jirrikonoxxi l-kondotta privata taċ-ċittadini tiegħu bħala tiegħu. Madankollu, l-Artikolu ma jipprevedix li Stat jadotta atti sovrani barrani bħala tiegħu stess.

(105) Il-Kummissjoni ċaħdet din l-oġġezzjoni wkoll. It-Titolu tal-Artikolu 11 tal-Artikoli ILC huwa “aġir rikonoxxut u adottat minn Stat bħala tiegħu stess”, mingħajr ma jikkwalifika l-awtur tal-att oriġinali. Din ir-regola ssegwi direttament mir-Riżoluzzjoni 3314 (XXIX) tal-Assemblea Ġenerali tan-NU tal-1974 dwar id-definizzjoni ta’ aggressjoni, li hija ġeneralment meqjusa bħala kodifikazzjoni tad-dritt internazzjonali konswetudinarju. Skont l-Artikolu 3 lit. (f) ta’ dik ir-Riżoluzzjoni, aggressjoni minn Stat kontra Stat ieħor hija definita mhux biss bħala attakki diretti permezz tal-organi tal-Istat tiegħu stess, iżda wkoll bħala “l-azzjoni ta’ Stat li jippermetti t-territorju tiegħu, li huwa jkun poġġa għad-dispożizzjoni ta’ Stat ieħor biex jiġi użat minn dak l-Istat biex iwettaq att ta’ aggressjoni kontra Stat ter z”.

(106) Flimkien mal-Assemblea Ġenerali tan-NU fir-Riżoluzzjoni 3314 (XXIX) tal-1974 (ara l-premessa 97 hawn fuq), anki l-Qorti Internazzjonali tal-Ġustizzja affermat il-libertà tal-Istati li jadottaw atti barranin bħala tagħhom stess (42). Il-prattika internazzjonali għalhekk ma tappoġġax il-fehma tal-Eġittu li l-attribuzzjoni skont l-Artikolu 11 tal-Artikoli tal-ILC hija limitata għal każijiet ta’ suċċessjoni territorjali jew għal Gvern li jirrikonoxxi u jadotta atti illeċiti privati fuq it-territorju tiegħu stess.

(107) Fil-ħames oġġezzjoni tiegħu, il-GTE u l-produttur esportatur sostnew li l-kontribuzzjonijiet finanzjarji mill-GTĊ lil entitajiet fl-Eġittu ma kinux speċifiċi. Huma kkwotaw l-Artikolu 4(2) tar-Regolament bażiku, li skontu r-riċevituri tal-kontribuzzjoni finanzjarja għandu jaqa’ “taħt il-ġurisdizzjoni tal-awtorità li tagħti l-għajnuna”. Fil-fehma tagħhom, il-kliem “awtorità li tagħti l-għajnuna” ma jfissirx “awtorità li tirrikonoxxi u tadott a”. Barra minn hekk, f’investigazzjonijiet li saru fil-passat, l-awtorità li tagħti l-għajnuna għall-entitajiet Ċiniżi kienet dejjem il-gvern Ċiniż. Il-GTE kkonkluda li l-kontribuzzjoni finanzjarja tal-GTĊ ma tistax tkun speċifika “peress li l-intrapriżi li jinsabu fl-Eġittu mhumiex fil-ġurisdizzjoni taċ-Ċin a”.

(108) Il-Kummissjoni tenniet li hija kkunsidrat il-GTE bħala l-awtorità bis-saħħa tal-adozzjoni u r-rikonoxximent tagħha tas-self preferenzjali Ċiniż. Peress li Jushi Egypt qed topera fiż-Żona Ekonomika Speċjali, hija taqa’ wkoll taħt il-ġurisdizzjoni tal-GTE. L-għoti ta’ dan l-appoġġ finanzjarju kien ukoll ristrett speċifikament għall-kumpaniji li joperaw f’din iż-żona, u għalhekk kien speċifiku.

(109) Anki kieku kien meħtieġ jintwera li l-GTĊ kien eżerċita ġurisdizzjoni fuq dawn il-kumpaniji qabel il-GTE seta’ jadotta l-imġiba Ċiniża bħala tiegħu, quod non, ir-riżultat ma jinbidilx. Bl-iffirmar tal-Artikoli 1 u 4(1) tal-Ftehim ta’ Kooperazzjoni, il-GTE kien qabel li l-kumpaniji li joperaw fiż-Żona kienu se jirċievu “appoġġ u faċilitazzjoni ta’ politika rilevanti pprovduti mill-gvern Ċiniż għal żoni extra-Ċiniżi ekonomiċi u ta’ kooperazzjoni kummerċjali” u li l-iżvilupp taż-żona jsir skont il-liġijiet taż-“żewġ pajjiżi”. Minbarra li eżerċita l-ġurisdizzjoni territorjali tiegħu, il-GTE għalhekk ippermetta wkoll liċ-Ċina tipprovdi għajnuna speċifika għal kumpaniji li jinsabu biss f’“żoni extra-Ċiniżi ekonomiċi u ta’ kooperazzjoni kummerċjali”. Għaldaqstant, din l-affermazzjoni ġiet miċħuda.

(110) Bħala konklużjoni, il-Kummissjoni affermat mill-ġdid il-konklużjoni tagħha li l-GTE rrikonoxxa u adotta bħala tiegħu l-appoġġ għall-investiment kapitali, is-self għal Jushi Egypt u l-provvediment ta’ art minn TEDA Egypt u għalhekk ipprovda sussidji speċifiċi skont it-tifsira tal-Artikoli 2–4 tar-Regolament bażiku.

3.3. Finanzjament preferenzjali

3.3.1. Self minn banek ta’ politika lil Jushi Egypt

3.3.1.1. Nuqqas parzjali ta’ kooperazzjoni u l-użu tal-fatti disponibbli

L-applikazzjoni tad-dispożizzjonijiet tal-Artikolu 28(1) tar-Regolament bażiku b’rabta mal-GTE

(111) Kif imsemmi fil-premessa (8) ta’ hawn fuq, il-Kummissjoni bagħtet talba għal informazzjoni lill-GTE sabiex tkun tista’ tinvestiga b’mod sħiħ il-kooperazzjoni bejn il-GTE u l-GTĊ għall-benefiċċju tal-produttur esportatur.

(112) B’mod partikolari, parti mit-talba għal informazzjoni kienet tittratta l-aġir tal-istituzzjonijiet finanzjarji tal-Istat Ċiniżi u, b’mod partikolari, l-aġir tagħhom bħala korpi pubbliċi fis-sens tal-Artikolu 2(b) tar-Regolament bażiku moqri flimkien mal-Artikolu 3(1)(a)(i) tar-Regolament bażiku u f’konformità mal-ġurisprudenza rilevanti tad-WTO meta jipprovdu self lill-produttur esportatur fil-qafas tal-kooperazzjoni bejn il-GTĊ u l-GTE.

(113) Għal dan l-għan, il-Kummissjoni talbet lill-GTE informazzjoni ġenerali dwar is-settur finanzjarju taċ-Ċina, ir-rwol tal-banek ta’ politika, bħal CDB u EXIM meta jipprovdu self jew krediti ta’ esportazzjoni lil Jushi Group. Il-Kummissjoni talbet lill-GTE direttament jew permezz tal-GTĊ biex jibgħat l-Appendiċi A tat-talba għall-informazzjoni lill-banek imsemmija hawn fuq.

(114) Il-GTE ma pprovda l-ebda informazzjoni mitluba u afferma li ma kellu fil-pussess tiegħu l-ebda informazzjoni rigward l-entitajiet li jinsabu fiċ-Ċina u r-regoli applikabbli fiċ-Ċina, kif ukoll li ma kellu l-ebda ġurisdizzjoni biex jitlob tali informazzjoni. Fil-fehma tal-GTE, meta talbet din l-informazzjoni mingħand il-GTE, il-Kummissjoni kisret id-drittijiet ta’ difiża tal-GTE u l-prinċipju tas-sovranità tal-Istati.

(115) Il-Kummissjoni ma qablitx ma’ din il-fehma. Kif intqal qabel, il-GTE u l-GTĊ iddeċidew li jikkooperaw b’mod konġunt biex jistabbilixxu ż-Żona STEC ħalli s-sussidji tal-GTĊ ikunu jistgħu jiġu attribwiti lill-GTE. Il-Kummissjoni nnotat ukoll li l-GTE flimkien mal-GTĊ stabbilew mekkaniżmu ta’ ġestjoni bi tliet livelli amministrattivi permezz tal-Artikolu 8 tal-Ftehim tal-2016 dwar iż-Żona ta’ Kooperazzjoni Ekonomika u Kummerċjali tal-Kanal tas-Suez fl-Eġittu bejn il-Ministeru tal-Kummerċ tar-RPĊ u l-Awtorità Ġenerali għaż-Żona Ekonomika tal-Kanal tas-Suez. Din id-dispożizzjoni tirreferi għad-dmir ta’ kooperazzjoni fir-rigward ta’ kwistjonijiet li jaffettwaw l-operazzjoni taż-żona (li jistgħu jinkludu sitwazzjonijiet fejn esportazzjonijiet minn dik iż-żona jiġu soġġetti għal dazji kumpensatorji minn pajjiżi terzi). Dan il-mekkaniżmu pprovda lill-GTE bil-kapaċità li jiġbor l-informazzjoni mitluba mill-GTĊ. Il-Kummissjoni qieset ukoll li, f’konformità mal-liġi internazzjonali (l-Artikolu 27 tal-Konvenzjoni ta’ Vjenna tal-1969 dwar il-Liġi tat-Trattati), il-GTĊ tqies li jkun qed jonora l-impenji tiegħu mal-GTE in bona fide billi jwieġeb għat-talba għal informazzjoni mibgħuta mill-GTE.

(116) Għalhekk, il-Kummissjoni qieset li l-GTE kien f’pożizzjoni li jikseb l-informazzjoni mitluba mill-GTĊ, iżda naqas milli jagħmel dan. Anki jekk xi informazzjoni mitluba setgħet tiġi pprovduta biss mill-GTĊ, il-Kummissjoni qieset li n-nuqqas ta’ kooperazzjoni mill-GTE u mill-GTĊ f’dan ir-rigward kien jimplika li l-Kummissjoni setgħet tibbaża l-konklużjonijiet tagħha dwar dan l-aspett tal-investigazzjoni fuq l-informazzjoni disponibbli biss. La l-GTE u lanqas kwalunkwe parti interessata (inkluż il-GTĊ) ma kkontestaw il-fatti li fuqhom il-Kummissjoni bbażat il-valutazzjoni tagħha (iżda biss il-karatterizzazzjoni legali ta’ dawk il-fatti).

(117) Fin-nuqqas ta’ tali informazzjoni, il-Kummissjoni qieset li ma kinitx irċeviet informazzjoni kruċjali rilevanti għal dan l-aspett tal-investigazzjoni.

3.3.1.2. Il-banek EXIM u CDB

(118) Fid-dawl tan-nuqqas ta’ kooperazzjoni tal-GTE u tal-GTĊ kif spjegat fit-Taqsima 3.2.1, il-Kummissjoni rrikorriet għad-dispożizzjonijiet tal-Artikolu 28 tar-Regolament bażiku sabiex tivvaluta l-aġir ta’ EXIM u CDB bħala korpi pubbliċi.

(119) F’dan ir-rigward, it-test applikabbli sabiex jiġi stabbilit jekk impriża tal-Istat hijiex korp pubbliku huwa kif ġej (43): “Dak li huwa importanti huwa jekk entità għandhiex l-awtorità li teżerċita funzjonijiet governattivi, aktar milli kif din tinkiseb. Hemm ħafna modi differenti kif il-gvern fis-sens strett tal-kelma jista’ jipprovdi lill-entitajiet bl-awtorità. Għaldaqstant, hemm tipi differenti ta’ evidenza li jistgħu jkunu rilevanti biex jintwera li tali awtorità ngħatat lil entità partikolari. L-evidenza li entità, fil-fatt, qiegħda teżerċita funzjonijiet governattivi tista’ sservi bħala evidenza li hija għandha jew ingħatat awtorità governattiva, b’mod partikolari fejn tali evidenza tindika prattika sostnuta u sistematika. Fil-fehma tagħna, jirriżulta li l-evidenza li gvern jeżerċita kontroll sinifikanti fuq entità u l-aġir tagħha tista’ sservi, f’ċerti ċirkostanzi, bħala evidenza li l-entità rilevanti għandha awtorità governattiva u teżerċita tali awtorità fit-twettiq ta’ funzjonijiet governattivi. Madankollu, aħna nenfasizzaw li, apparti minn delega espressa ta’ awtorità fi strument legali, l-eżistenza ta’ sempliċi rabtiet formali bejn entità u gvern fis-sens strett tal-kelma x’aktarx ma tkunx biżżejjed biex jiġi stabbilit il-pussess neċessarju ta’ awtorità governattiva. B’hekk, pereżempju, is-sempliċi fatt li gvern huwa l-azzjonist maġġoritarju ta’ entità ma jurix li l-gvern jeżerċita kontroll sinifikanti fuq l-aġir ta’ dik l-entità, u wisq inqas li l-gvern taha awtorità governattiva. Madankollu, f’xi każijiet, fejn l-evidenza turi li l-indizji formali tal-kontroll tal-gvern huma diversi, u fejn ikun hemm ukoll evidenza li tali kontroll ikun ġie eżerċitat b’mod sinifikanti, mela tali evidenza tista’ tippermetti li ssir inferenza li l-entità kkonċernata qiegħda teżerċita awtorità governattiva .”

(120) Il-Kummissjoni fittxet informazzjoni dwar is-sjieda tal-Istat, kif ukoll indizji formali tal-kontroll tal-gvern fil-banek tal-Istat. Hija analizzat ukoll jekk il-kontroll kienx eżerċitat b’mod sinifikanti. Għal dan l-iskop, il-Kummissjoni kellha tistrieħ kompletament fuq il-fatti disponibbli minħabba r-rifjut tal-GTE u tal-banek tal-Istat li jipprovdu evidenza.

Sjieda u indikazzjonijiet formali ta’ kontroll

(121) Fir-rigward tas-sjieda u l-indizji formali ta’ kontroll mill-GTĊ, f’investigazzjonijiet antisussidji (44) preċedenti, il-Kummissjoni sabet li EXIM kien ifformat u qed jopera f’konformità ma’ “L-Avviż li Jistabbilixxi l-Export-Import Bank of China” maħruġ mill-Kunsill tal-Istat, kif ukoll l-Istatut ta’ Assoċjazzjoni ta’ EXIM. Skont l-Istatut ta’ Assoċjazzjoni tiegħu, l-Istat jinnomina direttament il-maniġment ta’ EXIM. Il-Bord tas-Superviżuri jinħatar mill-Kunsill tal-Istat f’konformità mar-“Regolamenti Interim dwar il-Bordijiet tas-Superviżuri fl-Istituzzjonijiet Finanzjarji Ewlenin tal-Istat” (id-Digriet tal-Kunsill tal-Istat Nru 282) u liġijiet u regolamenti oħrajn, u huwa responsabbli lejn il-Kunsill tal-Istat.

(122) L-Istatut ta’ Assoċjazzjoni jsemmi wkoll li l-Kumitat tal-Partit ta’ EXIM għandu rwol ewlieni u politiku kruċjali sabiex jiżgura li l-politiki u l-iskjerament maġġuri tal-Partit u tal-Istat jiġu implimentati minn EXIM. It-tmexxija tal-Partit hija integrata fl-aspetti kollha tal-governanza korporattiva. L-Istatut ta’ Assoċjazzjoni jiddikjara wkoll li EXIM huwa ddedikat biex jappoġġja l-iżvilupp tal-kooperazzjoni kummerċjali u ekonomika barranija, l-investiment transfruntier, l-Inizjattiva “One Belt, One Road”, il-kooperazzjoni fil-kapaċità u l-manifattura tat-tagħmir internazzjonali. L-ambitu tan-negozju tiegħu jinkludi self fuq perjodu ta’ żmien qasir, medju u twil kif approvat u f’konformità mal-kummerċ barrani tal-Istat u mal-politiki ta’ globalizzazzjoni (‘going out’), bħal kreditu għall-esportazzjoni, kreditu għall-importazzjoni, self għall-inġinerija b’kuntratt barrani, self għal investiment barrani, self mill-gvern Ċiniż għall-għajnuna barranija u self lix-xerrejja tal-esportazzjoni.

(123) Barra minn hekk, skont is-sit web tiegħu (45), EXIM huwa “bank ta’ politika tal-Istat u ffinanzjat mill-Istat bl-istatus ta’ entità ġuridika indipendenti. Huwa bank direttament taħt it-tmexxija tal-Kunsill tal-Istat u ddedikat biex jappoġġja l-kummerċ barrani, l-investiment u l-kooperazzjoni ekonomika internazzjonali taċ-Ċina”.

(124) Fir-rigward ta’ CDB, f’investigazzjonijiet preċedenti kontra s-sussidji, il-Kummissjoni stabbilixxiet li dan il-bank huwa kollu kemm hu proprjetà tal-Istat (46). Billi ma ġiet ipprovduta l-ebda informazzjoni li tindika mod ieħor dwar CDB, il-Kummissjoni żammet l-istess konklużjoni fl-investigazzjoni preżenti.

Eżerċitar ta’ kontroll b’mod sinifikanti

(125) Il-Kummissjoni fittxet aktar informazzjoni dwar jekk il-GTĊ eżerċitax kontroll sinifikanti fuq l-imġiba tal-bank tal-Istat fir-rigward tal-politiki ta’ self u tal-valutazzjoni tar-riskji tiegħu, meta huwa pprovda self lill-industrija tal-GFR. Minħabba n-nuqqas ta’ kooperazzjoni mill-GTE, il-Kummissjoni rrikorriet għall-aħjar fatti disponibbli u, b’mod partikolari, għall-informazzjoni disponibbli għall-pubbliku u s-sejbiet f’investigazzjonijiet antisussidji preċedenti (47).

(126) F’dan ir-rigward, ġew ikkunsidrati d-dokumenti regolatorji li ġejjin: — L-Artikolu 34 tal-Liġi tar-RPĊ dwar il-Banek Kummerċjali (“il-Liġi Bankarja”); — L-Artikolu 15 tar-Regoli Ġenerali dwar is-Self (implimentat mill-People’s Bank of China (“PBOC”)); — Id-Dispożizzjonijiet Temporanji dwar il-Promozzjoni tal-Aġġustament tal-Istruttura Industrijali (Deċiżjoni Nru. 40 tal-2005 tal-Kunsill tal-Istat) (“Deċiżjoni Nru. 40”); — Il-Miżuri ta’ Implimentazzjoni tal-Kummissjoni Regolatorja Bankarja taċ-Ċina (“China Banking Regulatory Commission” - CBIRC) għal Kwistjonijiet ta’ Liċenzji Amministrattivi għall-Banek Kummerċjali ffinanzjati miċ-Ċina (Ordni tas-CBIRC [2017] Nru. 1); — Il-Miżuri ta’ Implimentazzjoni tas-CBIRC għal Kwistjonijiet ta’ Liċenzji Amministrattivi relatati ma’ Banek b’Finanzjament Barrani (Ordni tas-CBIRC [2015] Nru. 4); — Il-Miżuri Amministrattivi għall-Kwalifiki tad-Diretturi u tal-Uffiċjali Anzjani tal-Istituzzjonijiet Finanzjarji fis-Settur Bankarju (CBIRC [2013] Nru. 3).

(127) Meta eżaminat dawn id-dokumenti regolatorji, il-Kummissjoni sabet li l-istituzzjonijiet finanzjarji fir-RPĊ qegħdin joperaw f’ambjent legali ġenerali li jidderiġihom sabiex jallinjaw ruħhom mal-objettivi tal-politika industrijali tal-GTĊ meta jieħdu deċiżjonijiet finanzjarji, għar-raġunijiet li ġejjin.

(128) Fir-rigward ta’ EXIM, il-mandat tiegħu ta’ ordni pubbliku huwa stabbilit fl-avviż li jistabbilixxi l-Import-Export Bank of China, kif ukoll fl-Istatut ta’ Assoċjazzjoni tiegħu.

(129) Fil-livell ġenerali, l-Artikolu 34 tal-Liġi Bankarja, li japplika għall-istituzzjonijiet finanzjarji kollha li joperaw fiċ-Ċina, jiddisponi li “Il-banek kummerċjali għandhom iwettqu n-negozju tas-self tagħhom f’konformità mal-ħtiġijiet tal-iżvilupp ekonomiku u soċjali nazzjonali u taħt il-gwida tal-politiki industrijali tal-Ista t”. Għalkemm l-Artikolu 4 tal-Liġi Bankarja jiddikjara li “Il-banek kummerċjali għandhom, skont il-liġi, iwettqu l-operazzjonijiet tan-negozju mingħajr interferenza minn kwalunkwe unità jew individwu. Il-banek kummerċjali għandhom jassumu b’mod indipendenti responsabbiltà ċivili bil-proprjetà kollha tagħhom bħala persuna ġuridik a”, l-investigazzjoni wriet li l-Artikolu 4 tal-Liġi Bankarja huwa applikat soġġett għall-Artikolu 34 tal-Liġi Bankarja, jiġifieri meta l-Istat jistabbilixxiordni pubbliku, il-banek jimplimentawh u jsegwu l-istruzzjonijiet tal-Istat.

(130) Barra minn hekk, l-Artikolu 15 tar-Regoli Ġenerali dwar is-Self jistabbilixxi li “F’konformità mal-politika tal-Istat, id-dipartimenti rilevanti jistgħu jissussidjaw l-imgħaxijiet fuq is-self, bil-ħsieb li jippromwovu t-tkabbir ta’ ċerti industriji u l-iżvilupp ekonomiku f’xi oqsma.”

(131) Bl-istess mod, id-Deċiżjoni Nru. 40 tagħti struzzjonijiet lill-istituzzjonijiet finanzjarji kollha biex jipprovdu appoġġ ta’ kreditu speċifikament għall-proġetti “mħeġġa”. Il-Kapitolu III tad-Deċiżjoni Nru. 40 jirreferi għal “Il-Katalogu ta’ Gwida tar-Ristrutturar Industrijali”, li huwa magħmul minn tliet tipi ta’ kontenuti, jiġifieri kontenut tal-proġetti mħeġġa, kontenut tal-proġetti limitati u kontenut tal-proġetti eliminati. Skont l-Artikolu XVII tad-Deċiżjoni, jekk “il-proġett ta’ investiment ikun jappartjeni għall-kontenut ta’ tħeġġiġ, huwa għandu jiġi eżaminat u approvat u jiġi rreġistrat skont ir-regolamenti nazzjonali rilevanti dwar l-investiment; l-istituzzjonijiet finanzjarji kollha għandhom jipprovdu appoġġ ta’ kreditu skont il-prinċipji ta’ kreditu; it-tagħmir għall-użu personali importat fl-ammont totali tal-investiment, bl-eċċezzjoni ta’ prodotti bażiċi fil-Kontenut ta’ Prodotti Bażiċi Importati Mhux Eżentati ta’ Proġetti Domestiċi Investiti (emendati fis-sena 2000) maħruġa mill-Ministeru tal-Finanzi, jista’ jkun eżentat mid-dazju fuq l-importazzjoni u mit-taxxa fuq il-valur miżjud fuq il-konnessjonijiet tal-importazzjoni, sakemm ma jkunx hemm regolamenti ġodda dwar il-kontenut tal-proġetti ta’ investiment mhux eżentati. Politiki favoriti oħrajn fuq il-proġetti industrijali inkoraġġiti għandhom jiġu implimentati skont ir-Regolamenti nazzjonali rilevanti.”

(132) Il-Katalogu għall-Iggwidar tar-Ristrutturar tal-Industrija (verżjoni tal-2011) (Emenda tal-2013) (48) jelenka taħt “Kategorija I Tħeġġiġ”: “XII. Materjali tal-bini: […] 6. L-iżvilupp tat-teknoloġija u l-produzzjoni ta’ trafilaġġ ta’ fran tat-tankijiet tal-fibra tal-ħġieġ mingħajr alkali u fibra tal-ħġieġ ta’ prestazzjoni għolja u prodotti b’rendiment annwali ta’ 50,000 tunnellat a”.

(133) Għalhekk, il-proġetti relatati mal-produzzjoni tal-GFR huma parti mill-kategorija “imħeġġa”.

(134) Id-Deċiżjoni Nru 40 għalhekk tikkonferma sejbiet preċedenti fir-rigward tal-Liġi Bankarja li l-banek jeżerċitaw awtorità governattiva fil-forma ta’ operazzjonijiet ta’ kreditu preferenzjali. Il-Kummissjoni sabet ukoll li l-Kummissjoni Regolatorja tal-Banek u tal-Assigurazzjoni taċ-Ċina (‘China Banking and Insurance Regulatory Commission’ - CBIRC) għandha awtorità tal-approvazzjoni estensiva fuq l-aspetti kollha tal-ġestjoni tal-istituzzjonijiet finanzjarji kollha stabbiliti fir-RPĊ (inklużi istituzzjonijiet finanzjarji bi sjieda privata u dawk bi sjieda barranija), bħal (49): — approvazzjoni tal-ħatra tal-maniġers kollha tal-istituzzjonijiet finanzjarji, kemm fil-livell tal-kwartieri ġenerali kif ukoll fil-livell tal-fergħat lokali. — L-approvazzjoni tas-CBIRC hija meħtieġa għar-reklutaġġ tal-livelli kollha tal-maniġment, mill-aktar pożizzjonijiet għolja sal-maniġers tal-fergħat, u tinkludi wkoll maniġers maħtura f’fergħat barra l-pajjiż kif ukoll maniġers responsabbli għall-funzjonijiet ta’ appoġġ (pereżempju, il-maniġers tal-IT); u — lista twila ħafna ta’ approvazzjonijiet amministrattivi, inklużi approvazzjonijiet għat-twaqqif ta’ fergħat, għall-bidu ta’ linji ta’ negozju ġodda jew għall-bejgħ ta’ prodotti ġodda, għat-tibdil tal-Istatut ta’ Assoċjazzjoni tal-bank, għall-bejgħ ta’ aktar minn 5 % tal-ishma tagħhom, għal żidiet fil-kapital, għal bidliet tad-domiċilju, għal bidliet tal-forma organizzazzjonali, eċċ.

(135) Fuq din il-bażi, il-Kummissjoni kkonkludiet li l-GTĊ ħoloq qafas normattiv li kellu jiġi rrispettat mill-maniġers u mis-superviżuri maħtura mill-GTĊ u li huma responsabbli lejn il-GTĊ. Għalhekk, il-GTĊ straħ fuq il-qafas normattiv sabiex jeżerċita kontroll b’mod sinifikanti fuq l-imġiba tal-bank tal-Istat li kkoopera kull meta kien qed jipprovdi self lill-industrija tal-GFR

(136) Minbarra l-qafas ġuridiku ġenerali, il-kuntest legali li ġej kien japplika għas-self ipprovdut minn EXIM u CDB lil Jushi Egypt.

(137) China-Africa TEDA u EXIM iffirmaw MtQ ta’ kooperazzjoni strateġika fis-6 ta’ Novembru 2009, filwaqt li ressqu pjan ta’ pakkett b’ammont totali sa CNY 6 biljun għat-twettiq ta’ kooperazzjoni strateġika ġenerali fiż-żoni barranin ta’ kooperazzjoni kummerċjali u ekonomika.

(138) Fis-7 ta’ Novembru 2009, sitt żoni ta’ kooperazzjoni ekonomika u kummerċjali Afrikani, fosthom iż-Żona SETC, iffirmaw il-Patt ta’ Laqgħa Konġunta bejn iż-Żoni ta’ Kooperazzjoni Ekonomika u Kummerċjali (tal-Afrika) Barra l-Pajjiż u l-Fond ta’ Żvilupp Ċina-Afrika (“CADF”), sussidjarja ta’ CDB.

(139) Barra minn hekk, fl-2013, il-MOFCOM ħareġ “Avviż dwar l-Aspetti relatati mal-appoġġ miċ-China Development Bank għall-istabbiliment u għall-iżvilupp ta’ żoni ta’ kooperazzjoni ekonomika u kummerċjali barra l-pajjiż”. Skont dan l-Avviż, il-MOFCOM u CDB ser “jipprovdu appoġġ ta’ politika għall-investiment u l-finanzjament għall-intrapriżi u l-intrapriżi li jidħlu f’żona ta’ kooperazzjoni eliġibbl i”. CDB ser “jikkjarifika l-kundizzjonijiet bażiċi għall-finanzjament prijoritarju fiż-żona ta’ kooperazzjoni f’konformità mar-rekwiżiti tal-Ministeru tal-Kummerċ u tal-Ministeru tal-Finanz i”, u CDB ser “jappoġġja b’mod selettiv il-proġetti li qed jinbnew u l-proġetti ta’ kooperazzjoni li l-MOFCOM tahom attenzjoni mill-qrib flimkien mal-gvernijiet ospitanti taż-żona ta’ kooperazzjoni.”

(140) L-Artikolu 4 tal-Ftehim ta’ Kooperazzjoni bejn iċ-Ċina u l-Eġittu tal-2016 jiddikjara li “l-Gvern Ċiniż jidentifika ż-Żona ta’ Kooperazzjoni bħala ż-żona barranija ta’ kooperazzjoni ekonomika u kummerċjali taċ-Ċina. Iż-Żona ta’ Kooperazzjoni … hija intitolata għall-appoġġ u l-faċilitazzjoni tal-politika rilevanti pprovduti mill-Gvern Ċiniż għal żoni barranin ta’ kooperazzjoni ekonomika u kummerċjal i”. Barra minn hekk, skont l-Artikolu 5, il-Gvern Ċiniż għandu jappoġġja wkoll iż-Żona ta’ Kooperazzjoni billi “jinkoraġġixxi lill-istituzzjonijiet finanzjarji rilevanti biex jipprovdu faċilità ta’ finanzjament għal … proġetti ta’ investiment li jinsabu fiż-Żona ta’ Kooperazzjoni, diment li jiġu ssodisfati l-kundizzjonijiet tas-self u r-rekwiżiti tal-użu tas-sel f”.

(141) L-Artikolu 2(IV) tal-“Ftehim ta’ Kooperazzjoni dwar l-Istabbiliment ta’ Kumitat ta’ Maniġment għaż-Żona ta’ Kooperazzjoni Ekonomika u Kummerċjali tal-Kanal Suez bejn iċ-Ċina u l-Eġittu” li jimplimenta l-ftehim imsemmi hawn fuq, jispeċifika wkoll li l-Kumitat ta’ Maniġment stabbilit bejn id-dipartimenti funzjonali rilevanti tal-Gvern tal-Poplu ta’ Tianjin u l-Awtorità Ġenerali għaż-Żona Ekonomika tal-Kanal tas-Suez għandu “jipprova l-isforzi kollha biex il-politiki ta’ inċentiv kollha tal-liġijiet u r-regolamenti Ċiniżi u Eġizzjani jiġu implimentati bla xkie l” u l-Artikolu 2(V) iżid jgħid dan għandu “jikkoordina u jiffaċilita l-istituzzjonijiet finanzjarji rilevanti, inklużi iżda mhux limitati għall-istituzzjonijiet bankarji, l-istituzzjonijiet tal-assigurazzjoni u d-diversi fondi li jipprovdu appoġġ ta’ kreditu għall-intrapriżi taż-Żona ta’ Kooperazzjoni u dawk residenzjali, u jgħin lill-intrapriżi taż-Żona ta’ Kooperazzjoni u dawk residenzjali jesploraw aktar mezzi ta’ finanzjamen t”.

(142) Il-Kummissjoni stabbilixxiet li l-istituzzjonijiet finanzjarji kollha tal-Istat Ċiniż, inklużi EXIM u CDB, implimentaw il-qafas ġuridiku stabbilit hawn fuq fl-eżerċitar tal-funzjonijiet governattivi fir-rigward tas-settur tal-GFR. Għalhekk, dawn kienu korpi pubbliċi fis-sens tal-Artikolu 2(b) tar-Regolament bażiku, moqri flimkien mal-Artikolu 3(1)(a)(i) tar-Regolament bażiku u skont il-ġurisprudenza rilevanti tad-WTO.

3.3.1.3. Banek tal-Istat li jaġixxu bħala korpi pubbliċi

(143) F’konformità mal-konklużjonijiet milħuqa fil-premessi ta’ hawn fuq, il-Kummissjoni ddeċidiet li tuża l-fatti disponibbli biex tiddetermina jekk dawk il-banek tal-Istat jikkwalifikawx bħala korpi pubbliċi.

(144) Fl-investigazzjoni antisussidji preċedenti (50), il-Kummissjoni stabbiliet li l-banek li ġejjin li kienu pprovdew self lill-gruppi ta’ produtturi esportaturi inklużi fil-kampjun fl-investigazzjonijiet inkwistjoni kienu parzjalment jew kompletament proprjetà tal-Istat innifsu jew ta’ persuni ġuridiċi li kienu proprjetà tal-Istat: China Development Bank, China Construction Bank, Industrial and Commercial Bank of China, Bank of Communications, China Everbright Bank, Postal Savings Bank, China Merchants Bank, Shanghai Pudong Development Bank, China Industrial Bank, Shenyang Rural Commercial Bank, Bank of Shanghai, Ningbo Bank, China CITIC Bank, China Guangfa Bank, China Bohai Bank, Huaxia Bank. Hankou Bank, Hubei Bank, Huishang Bank, Dongying Bank, Bank of Tianjin, Bank of Kunlun, Shanghai Rural Commercial Bank, China Industrial International Trust Limited, Daye Trust Co., Ltd., Sinotruk Finance Co., Ltd. Billi ma ġiet ipprovduta l-ebda informazzjoni li tindika mod ieħor, il-Kummissjoni żammet l-istess konklużjoni f’din l-investigazzjoni.

(145) Il-Kummissjoni stabbilixxiet ukoll, fin-nuqqas ta’ informazzjoni speċifika mill-istituzzjonijiet finanzjarji inkwistjoni li tindika mod ieħor, is-sjieda u l-kontroll tal-GTĊ abbażi ta’ indizji formali għall-istess raġunijiet kif stipulati fit-Taqsima 3.3.1.2. B’mod partikolari, abbażi tal-fatti disponibbli, il-maniġers u s-superviżuri fil-banek tal-Istat jidhru li jinħatru mill-GTĊ u li huma responsabbli lejn il-GTĊ bl-istess mod bħal f’EXIM.

(146) Fir-rigward tal-eżerċizzju ta’ kontroll b’mod sinifikanti, il-Kummissjoni qieset li l-qafas normattiv analizzat fit-Taqsima 3.3.1.2 hawn fuq japplika għalihom b’mod identiku. Fin-nuqqas ta’ kwalunkwe indikazzjoni kuntrarja, abbażi tal-fatti disponibbli, in-nuqqas ta’ evidenza konkreta tal-valutazzjonijiet tal-affidabbiltà kreditizja huwa validu għalihom bl-istess mod, sabiex b’hekk l-analiżi dwar l-applikazzjoni konkreta tal-qafas normattiv fit-Taqsima 3.3.1.2 ta’ hawn fuq tapplika għalihom b’mod identiku.

(147) Fuq dik il-bażi, il-Kummissjoni kkonkludiet li l-banek tal-Istat l-oħrajn li jipprovdu self lill-kumpaniji inklużi fil-kampjun huma korpi pubbliċi fis-sens tal-Artikoli 2(b) moqri flimkien mal-Artikoli 3(1)(a)(i) tar-Regolament bażiku.

3.3.1.4. Konklużjoni dwar l-istituzzjonijiet finanzjarji tal-Istat

(148) Fid-dawl tal-kunsiderazzjonijiet ta’ hawn fuq, il-Kummissjoni stabbiliet li l-istituzzjonijiet finanzjarji tal-Istat Ċiniżi kollha li pprovdew self jew lokazzjoni finanzjarja lill-produttur esportatur jew lill-grupp tiegħu huma korpi pubbliċi fis-sens tal-Artikolu 2(b) moqri flimkien mal-Artikolu 3(1)(a)(i) tar-Regolament bażiku.

(149) Barra minn hekk, anki li kieku l-istituzzjonijiet finanzjarji tal-Istat ma jitqisux bħala korpi pubbliċi, il-Kummissjoni stabbiliet li huma kienu jitqiesu bħala li huma inkarigati u mogħtija direzzjonijiet mill-GTĊ sabiex iwettqu funzjonijiet normalment vestiti fil-gvern, fis-sens tal-Artikolu 3(1)(a)(iv) tar-Regolament bażiku għall-istess raġunijiet, kif stabbilit fil-premessi (131) sa (133) ta’ hawn taħt. B’hekk, fi kwalunkwe każ, l-imġiba tagħhom tiġi attribwita lill-GTĊ.

3.3.1.5. L-inkarigu jew d-direzzjoni tal-istituzzjonijiet finanzjarji privati

(150) Imbagħad, il-Kummissjoni daret lejn l-istituzzjonijiet finanzjarji li kien fadal. L-istituzzjonijiet finanzjarji li ġejjin kienu meqjusa bħala proprjetà privata, abbażi tas-sejbiet stabbiliti fl-investigazzjonijiet antisussidji preċedenti (51), u kkomplementati minn informazzjoni disponibbli pubblikament: China Minsheng Bank, Sumitomo Mitsui Banking (China) Co., Ltd, Standard Chartered Bank, Ping An Bank. Il-Kummissjoni analizzat jekk dawn l-istituzzjonijiet finanzjarji kinux ġew inkarigati jew mogħtija direzzjonijiet mill-Gvern taċ-Ċina sabiex jagħtu sussidji lis-settur tal-GFR skont it-tifsira tal-Artikolu 3(1)(a)(iv) tar-Regolament bażiku.

(151) Skont il-Korp tal-Appell tad-WTO, “inkarigu” jseħħ meta gvern jagħti responsabbiltà lil korp privat u “direzzjoni” tirreferi għal sitwazzjonijiet fejn il-gvern jeżerċita l-awtorità tiegħu fuq korp privat (52). Fiż-żewġ każijiet, il-gvern juża korp privat bħala sostitut biex jagħmel il-kontribuzzjoni finanzjarja u “fil-biċċa l-kbira tal-każijiet, wieħed jistenna li l-inkarigu jew id-direzzjoni ta’ korp privat ikunu jinvolvu xi forma ta’ theddida jew persważjon i” (53). Fl-istess ħin, il-paragrafu (iv) ma jippermettix lill-Membri jimponu miżuri kumpensatorji għall-prodotti “kull meta l-gvern ikun sempliċiment qed jeżerċita s-setgħat regolatorji ġenerali tiegħ u” (54) jew meta l-intervent tal-gvern “jista’ jkollu jew ma jkollux riżultat partikolari sempliċiment fuq il-bażi taċ-ċirkostanzi fattwali partikolari u l-eżerċitar tal-għażla ħielsa mill-atturi f’dak is-su q” (55). Minflok, l-inkarigu jew d-direzzjoni jimplikaw “rwol iżjed attiv tal-gvern minn sempliċi atti ta’ inkoraġġimen t” (56).

(152) Il-Kummissjoni nnotat li l-qafas normattiv li jikkonċerna l-industrija msemmija fit-Taqsima 3.3.1.2 japplika għall-istituzzjonijiet finanzjarji kollha fir-RPĊ, inklużi istituzzjonijiet finanzjarji bi sjieda privata. Biex jintwera dan, il-Liġi Bankarja u d-diversi ordnijiet tas-CBIRC ikopru l-banek kollha ffinanzjata miċ-Ċina u b’investiment barrani taħt il-ġestjoni tas-CBIRC.

(153) Fin-nuqqas ta’ kwalunkwe informazzjoni diverġenti mingħand l-istituzzjonijiet finanzjarji privati, il-Kummissjoni kkonkludiet li, sa fejn hija kkonċernata l-industrija tal-GFR, l-istituzzjonijiet finanzjarji kollha (inklużi l-istituzzjonijiet finanzjarji privati) li joperaw fiċ-Ċina taħt is-superviżjoni tas-CBIRC ġew inkarigati jew mogħtija direzzjonijiet mill-Istat fis-sens tal-Artikolu 3(1)(a)(iv), l-ewwel inċiż tar-Regolament bażiku biex isegwu politiki governattivi u jipprovdu self b’rati preferenzjali lill-industrija tal-GFR.

(154) Barra minn hekk, il-qafas normattiv li japplika għall-banek kollha fiċ-Ċina huwa ferm usa’ miż-żewġ regolamenti li jirregolaw is-CBIRC, kif muri fil-premessa (106) ta’ hawn fuq.

(155) Fir-rigward tal-eżerċizzju ta’ kontroll b’mod sinifikanti, il-Kummissjoni qieset li l-qafas normattiv analizzat fit-Taqsima 3.3.1.2 hawn fuq japplika għalihom b’mod identiku. Fin-nuqqas ta’ kwalunkwe indikazzjoni kuntrarja, abbażi tal-fatti disponibbli, in-nuqqas ta’ evidenza konkreta tal-valutazzjonijiet tal-affidabbiltà kreditizja huwa validu għalihom bl-istess mod bħalma huwa għall-bank tal-Istat li kkoopera, sabiex b’hekk l-analiżi dwar l-applikazzjoni konkreta tal-qafas normattiv fit-Taqsima 3.3.1.2 ta’ hawn fuq tapplika għalihom b’mod identiku.

(156) Fuq dik il-bażi, il-Kummissjoni kkonkludiet li l-banek tal-Istat l-oħrajn, li jipprovdu self lil Jushi Egypt, huma korpi pubbliċi skont it-tifsira tal-Artikolu 2(b) moqri flimkien mal-Artikolu 3(1)(a)(i) tar-Regolament bażiku.

3.3.1.6. Klassifikazzjonijiet tal-kreditu

(157) F’investigazzjonijiet preċedenti kontra s-sussidji (57), il-Kummissjoni diġà ddeterminat li l-klassifikazzjonijiet ta’ kreditu domestiċi mogħtija lill-kumpaniji Ċiniżi ma kinux affidabbli, abbażi ta’ studju ppubblikat mill-Fond Monetarju Internazzjonali (58), li juri diskrepanza bejn il-klassifikazzjonijiet ta’ kreditu internazzjonali u dawk Ċiniżi, flimkien mas-sejbiet tal-investigazzjoni li tikkonċerna l-kumpaniji inklużi fil-kampjun. Fil-fatt, skont il-FMI, aktar minn 90 % tal-bonds Ċiniżi huma kklassifikati AA sa AAA mill-aġenziji ta’ klassifikazzjoni lokali. Dan mhuwiex komparabbli ma’ swieq oħrajn, bħall-UE jew l-Istati Uniti. Pereżempju, inqas minn 2 % tad-ditti jgawdu minn dawn il-klassifikazzjonijiet tal-ogħla livell fis-suq tal-Istati Uniti. Għalhekk, l-aġenziji Ċiniżi tal-klassifikazzjoni tal-kreditu għandhom tendenza qawwija favur l-ogħla tarf tal-iskala ta’ klassifikazzjoni. Huma għandhom skali ta’ klassifikazzjoni wesgħin ħafna u għandhom it-tendenza li jiġbru flimkien bonds b’riskji ta’ inadempjenza ferm differenti f’kategorija wiesgħa ta’ klassifikazzjonijiet (59).

(158) Barra minn hekk, l-aġenziji ta’ klassifikazzjoni barranin, bħal Standard and Poor’s u Moody’s, tipikament japplikaw żieda fuq il-klassifikazzjoni ta’ kreditu tal-linja bażi tal-emittent abbażi ta’ stima tal-importanza strateġika tad-ditta għall-Gvern Ċiniż u s-saħħa ta’ kwalunkwe garanzija impliċita meta jikklassifikaw bonds Ċiniżi maħruġa barra l-pajjiż (60). Fitch pereżempju tindika b’mod ċar, fejn applikabbli, li tali garanziji huma mutur ewlieni li fuqu huma bbażati l-klassifikazzjonijiet tal-kreditu tagħha ta’ kumpaniji Ċiniżi (61).

(159) Abbażi tal-informazzjoni disponibbli għall-pubbliku, il-Kummissjoni, l-ewwel iddeterminat li l-Istat jista’ jeżerċita ċerta influwenza fuq is-suq tal-klassifikazzjoni tal-kreditu. Skont żewġ studji ppubblikati fl-2016, kien hemm madwar 12-il aġenzija tal-klassifikazzjoni tal-kreditu attivi fis-suq Ċiniż, li l-biċċa l-kbira minnhom huma tal-Istat. B’kollox, 60 % tal-bonds korporattivi kklassifikati kollha fiċ-Ċina ġew ikklassifikati minn aġenzija tal-klassifikazzjoni tal-Istat (62).

(160) Fl-investigazzjonijiet preċedenti (63), il-GTĊ ikkonferma li kien hemm 12-il aġenzija ta’ klassifikazzjoni tal-kreditu attivi fis-suq tal-bonds taċ-Ċina, fosthom 10 aġenziji tal-klassifikazzjoni domestiċi, inklużi Global Credit Rating Co. Ltd, Shanghai Brilliance Credit Rating & Investors Service Co. Ltd, Golden Credit Rating International Co. Ltd, China Chengxin Securities Rating Co. Ltd, Pengyuan Credit Rating Co. Ltd, Shanghai Fareast Credit Rating Co., Ltd, China Bond Rating Co. Ltd, China Securities Index Co. Ltd, Shanghai Credit Information Services Co. Ltd. Kien hemm ukoll żewġ aġenziji ta’ klassifikazzjoni tal-kreditu li kienu impriżi konġunti Ċiniżi-barranin, jiġifieri China Lianhe Credit Rating Co., Ltd. u China Chengxin International Credit Rating Co., Ltd. Fin-nuqqas ta’ informazzjoni kuntrarja, il-Kummissjoni kienet tal-fehma li s-sitwazzjoni ma nbidlitx.

(161) It-tieni, ma hemmx dħul liberu fis-suq Ċiniż tal-klassifikazzjoni tal-kreditu. Dan huwa essenzjalment suq magħluq, billi l-aġenziji tal-klassifikazzjoni jridu jiġu approvati mill-Kummissjoni Regolatorja tat-Titoli taċ-Ċina (‘China Securities Regulatory Commission’ - CSRC) jew mill-PBOC qabel ikunu jistgħu jibdew joperaw (64). F’nofs l-2017, il-PBOC ħabbar li l-aġenziji ta’ klassifikazzjoni tal-kreditu barranin se jitħallew iwettqu klassifikazzjonijiet tal-kreditu fuq parti mis-suq domestiku tal-bonds, taħt ċerti kundizzjonijiet. Madankollu, matul il-perjodu ta’ investigazzjoni, l-ebda aġenzija tal-klassifikazzjoni tal-kreditu barranija ma ġiet aċċettata s’issa (65). Madankollu, sadanittant, l-aġenziji barranin stabbilew impriżi konġunti ma’ xi aġenziji tal-klassifikazzjoni tal-kreditu lokali, li jipprovdu klassifikazzjonijiet ta’ kreditu għal ħruġ ta’ bonds domestiċi. Madankollu, dawn il-klassifikazzjonijiet isegwu l-iskali tal-klassifikazzjoni Ċiniżi u għalhekk mhumiex eżattament komparabbli mal-klassifikazzjonijiet internazzjonali, kif spjegat hawn fuq.

(162) Fl-aħħar nett, studju reċenti mwettaq mill-PBOC innifsu jikkonferma s-sejbiet tal-Kummissjoni, meta jgħid fil-konklużjonijiet tiegħu li “jekk il-livell ta’ investiment tal-bonds barranin jiġi stabbilit għall-klassifikazzjoni internazzjonali BBB u ogħla, mela l-grad ta’ investiment tal-bonds domestiċi jista’ jiġi kklassifikat fil-livell AA u ogħla, filwaqt li titqies id-differenza bejn il-klassifikazzjoni domestika medja u l-klassifikazzjoni internazzjonali ta’ 6 gradi jew akta r” (66).

(163) Fid-dawl tas-sitwazzjoni deskritta fil-premessi (142) sa (137) ta’ hawn fuq, il-Kummissjoni kkonkludiet li l-klassifikazzjonijiet ta’ kreditu Ċiniżi ma jipprovdux stima affidabbli tar-riskju ta’ kreditu tal-assi sottostanti. Fuq din il-bażi, anki l-kumpanija tal-produttur esportatur jew il-grupp tagħha ngħataw klassifikazzjoni tal-kreditu tajba minn aġenzija tal-klassifikazzjoni Ċiniża, il-Kummissjoni kkonkludiet li tali klassifikazzjonijiet mhumiex affidabbli. Dawk il-klassifikazzjonijiet kienu distorti wkoll mill-obbjettivi ta’ politika li jħeġġu industriji strateġiċi ewlenin, bħall-GFR.

3.3.1.7. Il-benefiċċju u l-kalkolu tal-ammont ta’ sussidju

(164) Kif ġie nnotat fil-premessa (85), il-Kummissjoni kienet tal-fehma li, fil-prinċipju, għall-benefiċjarju li jinsab fl-Eġittu, ikun xieraq li jiġi mistoqsi jekk dawn il-benefiċjarji tas-self irċevewx termini aħjar milli kieku kienu jirċievu fis-suq finanzjarju Eġizzjan. Il-Kummissjoni vverifikat dan il-punt u kkonfermat li l-ammont ta’ sussidjar ikun ogħla meta jintużaw rati ta’ self komparabbli fl-Eġittu (17,8 %) (67). Madankollu, fid-dawl taċ-ċirkostanzi eċċezzjonali msemmija fil-premessa (86) hawn fuq, il-Kummissjoni kkalkolat l-ammont tas-sussidju kumpensatorju, b’kunsidrazzjoni tal-fatt li l-benefiċjarji kisbu l-finanzjament preferenzjali fiċ-Ċina. Għal dan il-kalkolu, il-Kummissjoni vvalutat il-benefiċċju mogħti lir-riċevituri matul il-perjodu ta’ investigazzjoni. Skont l-Artikolu 6(b) tar-Regolament bażiku, il-benefiċċju mogħti lir-riċevituri huwa d-differenza bejn l-ammont ta’ mgħax li l-kumpanija tħallas fuq is-self preferenzjali u l-ammont li l-kumpanija tħallas għal self kummerċjali komparabbli li jista’ jinkiseb fis-suq.

(165) Il-Kummissjoni ddeċidiet li tistabbilixxi r-rati tas-suq għas-self preferenzjali ta’ EXIM u CDB fir-rigward tal-parametri referenzjarji ipotetiċi għall-investituri tas-suq Ċiniż f’konformità mal-Artikolu 6(b) tar-Regolament bażiku. Minħabba nuqqas ta’ kooperazzjoni, ma ngħatawx aktar dettalji minn dan il-bank/banek. Għalhekk, il-Kummissjoni ddeċidiet li tuża l-istess metodoloġija ta’ kalkolu bħal għal self ieħor iddenominat f’muniti barranin, u maħruġa minn istituzzjonijiet finanzjarji Ċiniżi fir-RPĊ, u żiedet il-primjum tar-riskju marbut mal-investiment fl-Eġittu kif ġej.

(166) Il-Kummissjoni l-ewwel stabbilixxiet il-klassifikazzjoni tal-kreditu ta’ Jushi Egypt, li tirrifletti s-sitwazzjoni finanzjarja tal-kumpanija. Il-Kummissjoni nnutat li l-kumpaniji varji ta’ CNBM Group ingħataw klassifikazzjonijiet li jvarjaw bejn AA- u AA + minn aġenzija tal-klassifikazzjoni tal-kreditu Ċiniża. Fid-dawl tad-distorsjonijiet ġenerali tal-klassifikazzjonijiet tal-kreditu Ċiniżi msemmija fil-premessi (137) sa (143), il-Kummissjoni kkonkludiet li din il-klassifikazzjoni mhijiex affidabbli.

(167) Għalhekk il-Kummissjoni kkunsidrat li s-sitwazzjoni finanzjarja globali tal-grupp tikkorrispondi għal klassifikazzjoni BB, li hija l-ogħla klassifikazzjoni li ma għadhiex tikkwalifika bħala “grad ta’ investiment”. Fid-dawl tal-eżistenza ta’ self rotanti l-Kummissjoni kkonkludiet li l-użu ta’ bonds korporattivi tal-grad B (minflok BB) tal-Istati Uniti jkun aktar xieraq biex jiġi ddeterminat il-parametru referenzjarju bbażat fis-suq.

(168) F’konformità ma’ self ieħor denominat f’muniti barranin u maħruġ minn istituzzjonijiet finanzjarji Ċiniżi fir-RPĊ, intużaw il-bonds korporattivi kklassifikati fi grad B maħruġa f’USD biex jiġi ddeterminat il-parametru referenzjarju xieraq. Jushi Egypt tinsab f’pajjiż li kien soġġett għal inkwiet ċivili u politiku, kif ukoll għal diversi attakki terroristiċi fiż-żmien meta ngħata s-self u, b’hekk, għandha riskju ta’ kreditu differenti mill-kumpaniji Ċiniżi relatati mal-kundizzjonijiet esterni prevalenti fil-pajjiż innifsu. B’riżultat ta’ dan, il-Kummissjoni żiedet marġni kummerċjali mar-rata ta’ referenza stabbilita għall-kumpaniji Ċiniżi inklużi fil-kampjun, sabiex ir-riskju tal-pajjiż jiġi integrat fir-rata tas-suq.

(169) Il-primjum relatat mar-riskju tal-pajjiż kien iddeterminat fuq il-bażi tal-klassifikazzjoni tar-riskju tal-pajjiż għall-krediti tal-esportazzjoni tal-OECD, kif ukoll ir-rata minima korrispondenti ta’ primjum stabbilita mill-OECD (68). Ir-riskju tal-pajjiż għas-self ipprovdut minn EXIM bank ġie stabbilit għal 2,37 % u 2,44 % għas-self ipprovdut minn CDB.

(170) Wara d-divulgazzjoni finali, Jushi Egypt sostniet li l-Kummissjoni kien missha użat żewġ offerti pprovduti minn bank Eġizzjan fl-2013 u fl-2016 lill-kumpanija bħala valur referenzjarju għall-kalkolu tal-benefiċċju fuq is-self. Il-Kummissjoni rieżaminat dawn l-offerti, iżda ddeċidiet li ma kinux rappreżentattivi ta’ self kummerċjali komparabbli, li l-impriża setgħet effettivament tikseb mis-suq.

(171) Il-Kummissjoni sabet li l-offerti ma kienu jipprovdu l-ebda deskrizzjoni tal-prodott finanzjarju attwalment offrut lill-kumpanija, iżda kienu jirreferu għal rata ta’ imgħax għall-forniment ta’ “faċilitajiet ta’ kreditu” inġenerali. Bħala tali, huwa impossibbli għall-Kummissjoni li tiddetermina jekk l-offerta attwalment tirreferix għal self bħala tali jew għal prodotti finanzjarji oħra, bħal pereżempju l-ftuħ ta’ linja ta’ kreditu, il-finanzjament tal-kummerċ (ittri ta’ kreditu, kambjali, fatturament, eċċ...). Anki kieku l-offerta tqieset li kienet relatata ma’ self, informazzjoni kruċjali oħra hija nieqsa, bħat-tul tas-self allegat offrut mill-bank, u l-firxa tal-faċilitajiet ta’ kreditu offruti (jiġifieri l-ammont massimu li l-bank ikun lest li jestendi lill-kumpanija). F’dan ir-rigward, il-Kummissjoni nnutat li s-self ipprovdut mis-CDB u l-EXIM kien self fit-tul għal proġetti kbar ta’ assi fissi, li jammonta għal diversi mijiet ta’ miljun ta’ USD. Għalhekk, il-Kummissjoni kkunsidrat li ma setgħetx tuża s-sostitut ipprovdut minn Jushi Eġittu.

(172) Fl-aħħar nett, il-Kummissjoni osservat li anki jekk il-Kummissjoni tqis il-valur referenzjarju pprovdut mill-kumpanija, dan ma jwassalx f’xi bidla sinifikanti fil-kalkolu tal-benefiċċju, peress li r-rata proposta tal-bank Eġizzjan kienet konformi mar-rata bażi stabbilita mill-Kummissjoni għall-valur referenzjarju, li tikkorrispondi għal self f’USD pprovdut minn bank Ċiniż għal klijent domestiku (Ċiniż) bi klassifikazzjoni ta’ BB. Għalhekk, jekk xejn, dak is-self ikkonferma li Jushi Egypt tabilħaqq tibben